Source: http://zagovorniki-okolja.si/pogosta-vprasanja-in-odgovori/
Timestamp: 2020-04-01 19:37:29+00:00
Document Index: 1141538

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Pogosta vprašanja in odgovori - Zagovorniki okolja | varstvo okolja, varstvo prostora
Domov/Pogosta vprašanja in odgovori
Pogosta vprašanja in odgovoriAljoša2020-03-20T15:41:53+02:00
Pogosta vprašanja in odgovore smo zbrali na podlagi primerov, ki nam jih posredujete uporabniki in jih obravnavamo v okviru naše Zelene svetovalnice. Vprašanja smo zbrali na podlagi pogostosti. Nobeno vprašanje in odgovor se ne nanašata na konkretni primer; anonimnost uporabnikov Zelene svetovalnice je zagotovljena.
Kliknite spodaj na pogosto zastavljena vprašanja, ki jih prejemamo v okviru Zelene svetovalnice. Pripravljeni odgovori vam lahko koristijo še preden nam pišete preko svetovalnice.
Kaj lahko storim glede dima, ki prihaja iz sosednjega zemljišča zaradi kurjenja lesa, plastike ali drugih materialov?
najprej pridobite podatke o meritvah onesnaženosti s prašnimi delci pri Agenciji RS za okolje;
v primeru suma preseganja mejne vrednosti emisije snovi za male kurilne naprave na trdno gorivo lahko na podlagi Uredbe o emisiji snovi v zrak iz malih in srednjih kurilnih naprav, podate prijavo pri Inšpektoratu RS za okolje in prostor;
Zaradi varovanja ustavne pravice do zdravega življenjskega okolja po 72. členu Ustave RS, lahko na podlagi 14. člena Zakona o varstvu okolja (ZVO-1) podate tožbo pred pristojnim sodiščem;
Pred pristojnim sodiščem lahko podate civilno tožbo na podlagi 99. člena v povezavi z 75. členom Stvarnopravnega zakonika ali pa 133. člena Obligacijskega zakonika.
Gre za težavo s kakovostjo zraka zaradi onesnaženosti s prašnimi delci PM10 in PM2,5. Tovrstno onesnaževanje se poveča predvsem v zimskem času, zaradi malih kurilnih naprav, razlog pa je v večini primerov neustrezno kurišče ali stanje trdih goriv. Področje kakovosti zraka ureja Zakon o varstvu okolja (ZVO-1), kot krovni zakon, ter sledeči podzakonski predpisi:
Uredba o emisiji snovi v zrak iz malih in srednjih kurilnih naprav;
Pravilnik o ocenjevanju in obveščanju javnosti o kakovosti zunanjega zraka in Uredba o kakovosti zunanjega zraka , ki sta v slovenski pravni red prenesla določbe Direktive 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo;
Pomembni pa so še občinski odloki.
Za boljšo razjasnitev situacije, v kateri se nahajate vam priporočamo, da pridobite dodatne podatke o meritvah onesnaženosti z delci PM10 pri Agenciji RS za okolje (v nadaljevanju ARSO), na podlagi Zakona o dostopu do informacij javnega značaja. ARSO spremlja stanje zraka preko svojih merilnih mest in objavlja poročila o stanju. Vse o zahtevku za dostop do informacij, rokih za odgovor in morebitno pritožbe si lahko ogledate na spletni strani Informacijske pooblaščenke.
Na podlagi 24. člena Uredbe o emisiji snovi v zrak iz malih in srednjih kurilnih naprav lahko zaradi suma preseganja mejne vrednosti emisije snovi za male kurilne naprave na trdno gorivo podate prijavo za začetek inšpekcijskega postopka pri Inšpektoratu RS za okolje in prostor, ki je pristojno za nadzor nad izvajanjem predpisov s področja kakovosti zraka.
Zaradi varovanja ustavne pravice do zdravega življenjskega okolja po 72. členu Ustave RS imate dve možnosti po 14. členu ZVO-1:
Državljanke ali državljani kot posameznice ali posamezniki ali njihova društva, združenja in organizacije za uresničevanje pravice do zdravega življenjskega okolja pred sodiščem lahko zahtevajo, da nosilec posega v okolje ustavi poseg, če ta povzroča čezmerno obremenitev okolja ali neposredno nevarnost za življenje ali zdravje ljudi.
Obrnete se lahko tudi na varuha človekovih pravic, da pri vaši občini posreduje glede reševanja tega problema.
Poleg ZVO-1, je tožbo možno podati še na podlagi Stvarnopravnega zakonika in Obligacijskega zakonika. Po določbah 75. člena Stvarnopravnega zakonika mora lastnik nepremičnine pri uporabi nepremičnine opuščati dejanja in odpravljati vzroke, ki izvirajo iz njegove nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna ali povzročajo znatnejšo škodo (prepovedana imisija). Kot izhaja iz sodbe VSL Sodba I Cp 2045/2017 lahko z negatorno tožbo, ki je urejena v 99. členu SPZ, lastnik zahteva prepoved nadaljnjega vznemirjanja, tudi če ga kdo tretji vznemirja s prepovedanimi imisijami.
Glede vznemirjanja z dimom pa Obligacijski zakonik v 133. členu določa možnost vsakogar, da lahko zahteva od drugega, da odstrani vir nevarnosti, od katerega grozi njemu ali nedoločenemu številu oseb večja škoda, oziroma, da se vzdrži dejavnosti, iz katere izvira vznemirjanje ali škodna nevarnost, če nastanka vznemirjanja ali škode ni mogoče preprečiti z ustreznimi ukrepi.
Kaj lahko storim glede smradu, ki prihaja iz sosednjega zemljišča?
najprej pridobite dodatne informacije in dokumente, ki bi vam koristile za razjasnitev problema (npr. okoljevarstvenemu dovoljenju, poročila o zbiranju in obdelavi odpadkov, morebitne inšpekcijske zapisnike);
se posvetujete z odvetnikom o možnosti vložitve civilne tožbe na podlagi Stvarnopravnega zakonika (SPZ) ali Obligacijskega zakonika (OZ).
Za boljšo razjasnitev situacije, v kateri se nahajate, vam priporočamo, da na podlagi Zakona o dostopu do informacij javnega značaja pridobite dodatne informacije in dokumente. V kolikor smrad povzroča okoliška tovarna/kompostarna/predelovalnica odpadkov/…/, je koristno preveriti in pridobiti podatke o okoljevarstvenemu dovoljenju, poročila o zbiranju in obdelavi odpadkov, morebitne inšpekcijske zapisnike. Skladno s 25. členom Uredbe o odlagališčih odpadkov, odlagališče ne sme biti na območju Natura 2000, razen če tako določajo predpisi, ki urejajo ohranjanje narave To je Zakon o ohranjanju narave (ZON), ki pa v 101f. členu omogoča postopek prevlade javne koristi v okviru okoljevarstvenega soglasja, če se dela presoja vplivov na okolje.
Za ugotavljanje in ocenjevanje neprijetnih vonjav oziroma smradu ni ustreznih predpisov in normativov. Zgolj zaradi pomanjkanja ustreznih predpisov pa ni mogoče zaključiti, da z emisijami neprijetnih vonjav ni mogoče kršiti pravice do zdravega življenjskega okolja. Takšno stališče bi namreč pomenilo, da so ljudje dolžni trpeti vsakršno onesnaženje z neprijetnimi vonjavami. Treba je tudi upoštevati, da obseg številnih drugih osebnostnih pravic (npr. pravice časti in ugleda, pravice do zasebnosti itd.) v predpisih ni vedno natančno opredeljen in da to ne pomeni, da je v dobrine, ki jih te pravice varujejo, dopustno neomejeno posegati. Mejo dopustnih posegov sta v teh primerih upoštevaje splošno uveljavljene standarde ravnanja v družbi oblikovali sodna praska in pravna teorija. Imisije, ki pa so glede na naravo in namen nepremičnine ter glede na krajevne razmere običajne in ne dosegajo pravnega standarda prepovedane imisije, je treba trpeti, čeprav so morda lahko moteče.
Lastniki prostorsko povezanih nepremičnin (sosedje) so dolžni svojo lastninsko pravico izvrševati na način, da se medsebojno ne vznemirjajo. Po določbah 75. člena Stvarnopravnega zakonika (SPZ) mora lastnik nepremičnine pri uporabi nepremičnine opuščati dejanja in odpravljati vzroke, ki izvirajo iz njegove nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna ali povzročajo znatnejšo škodo (prepovedana imisija). Kot izhaja iz sodbe VSL Sodba I Cp 2045/2017 lahko z negatorno tožbo, ki je urejena v 99. členu SPZ, lastnik zahteva prepoved nadaljnjega vznemirjanja, tudi če ga kdo tretji vznemirja s prepovedanimi imisijami. Bistveni kriterij za presojo, ali gre za prepovedano imisijo v smislu navedenega pravnega pravila, so krajevne razmere ali škoda, ki je nastala na prizadeti nepremičnini. Odločilna je krajevno običajna mera, za katero je treba posamezne vplive presojati glede na vsakokratne konkretne krajevne okoliščine, oziroma znatnejša škoda. Poseg postane protipraven, ko preseže določen tolerančni prag. Če je slednji utemeljen, je prizadeti lastnik upravičen tudi do odškodnine po splošnih odškodninskih predpisih, pri čemer je merilo protipravnega ravnanja določba prvega odstavka 75. člena SPZ.
Obligacijski zakonik (v nadaljevanju OZ) v 133. členu določa možnost vsakogar, da lahko zahteva od drugega, da odstrani vir nevarnosti, od katerega grozi njemu ali nedoločenemu številu oseb večja škoda, oziroma, da se vzdrži dejavnosti, iz katere izvira vznemirjanje ali škodna nevarnost, če nastanka vznemirjanja ali škode ni mogoče preprečiti z ustreznimi ukrepi. V tem primeru sodišče odredi na zahtevo zainteresirane osebe ustrezne ukrepe za preprečitev nastanka škode ali vznemirjanja ali odstranitev vira nevarnosti na stroške njegovega posestnika, če ta sam tega ne stori. Kot izhaja iz sodbe Sodba II Ips 919/2007 (v zvezi s sodbo Višjega sodišča v Mariboru I Cp 2872/2005) Ustava RS vsakomur zagotavlja pravico do zdravega življenjskega okolja v skladu z zakonom (prvi odstavek 72. člena). Denarni odškodninski zahtevek po tretjem odstavku 133. člena OZ je odvisen od odgovora na vprašanje, ali je nastala oziroma ali nastaja škoda, ki presega običajne oziroma normalne meje. Upravni predpisi o dovoljenih količinah emisij so lahko orientacija, vendar sodišče pri presoji omenjenega standarda nanje ni vezano. Skladno z 134. členom OZ pa ima vsak pravico zahtevati od sodišča ali drugega pristojnega organa, da odredi prenehanje dejanja, s katerim se krši nedotakljivost človekove osebnosti, osebnega in družinskega življenja ali kakšna druga osebnostna pravica, da prepreči tako dejanje ali da odstrani njegove posledice.
Kaj lahko storim, če nekdo sežiga nevarne odpadke v naravi?
podate prijavo ustrezni inšpekcijski službi. V primeru sežiganja odpadkov, je pristojen Inšpektorat RS za okolje in prostor. Kurjenje in uporaba odprtega ognja v naravnem okolju sodijo v pristojnost nadzora Inšpektorata za varstvo pred naravnimi in drugimi nesrečami;
v primeru sežiganja odpadkov v krajinskih parkih ali drugih zavarovanih območjih, kjer velja strožji varstveni režim, obvestite upravitelja krajinskega parka ter pristojno območno enoto Zavoda RS za varstvo narave s pobudo, da tudi oni posredujejo ustrezno pobudo inšpekcijski službi;
v primeru hujšega onesnaženja podate kazensko ovadbo, pri čemer je potrebno za vsak ukrep predložiti čim več konkretnih dokazov, ki utemeljujejo sum kršitve.
V naravi je ne glede na to, ali gre za javne ali zasebne površine, prepovedano kuriti odpadke, kot so odpadne gume, embalaža in podobno. Uredba o odpadkih določa, da je potrebno odpadke, ki nastajajo pri dejavnosti, odstraniti na predpisan način – oddati jih je potrebno pooblaščenim zbiralcem, odstranjevalcem ali predelovalcem odpadkov. Kurijo se lahko le naravni nenevarni materiali rastlinskega izvora, na primer trava, les in podobno, kar se uporablja pri kmetovanju ali v gozdarstvu, pa še to le izjemoma. Uredba o odpadkih namreč določa, da morajo biti tudi naravni odpadki primerno obdelani, torej ali predelani ali odstranjeni v skladu z določili uredbe (kompostirani idr.). To pomeni, da je tudi kurjenje odpadkov v naravi kot način njihovega nenadzorovanega odstranjevanja prepovedano. Na zavarovanih območjih (npr. območje Ljubljanskega barja, območje Natura 2000, itd.) pa je varstveni režim še strožji, saj je ponekod sežiganje odpadkov izrecno prepovedano.
V primeru, da je ugotovljeno, da se v naravnem okolju kurijo nevarni odpadki, pa je za ukrepanje pristojna Inšpekcija za okolje in naravo Inšpektorata RS za okolje in prostor. Podane prijave se upoštevajo kot obvestila o domnevnih nepravilnostih oz. kot pobude za ukrepanje, ne pa kot zahteve za uvedbo inšpekcijskega postopka. V prijavi navedite čim več podatkov – iz prijave mora biti razvidna lokacija predmeta prijave ter domnevne nepravilnosti. Prijavitelj ima pravico, da ga inšpektor obvesti o svojih ukrepih, vendar mora to zahtevo navesti v prijavi. Prijava je lahko anonimna, vendar v tem primeru prijavitelju inšpekcija ne odgovarja na pošto, prav tako se ga ne obvesti o sprejetih ukrepih. Inšpekcijski postopek poteka na podlagi Zakona o inšpekcijskem nadzoru (ZIN). Ko je inšpekcijski postopek uveden, pa vendarle lahko z zahtevki za dostop do informacij javnega značaja pridobite kakšne listine iz spisa, če lahko navedete, katere želite – npr. zapisnik o opravljenem ogledu. V primeru, da oseba poda lažno prijavo, pa se prijavitelja lahko tudi kaznuje z globo.
Nadzor v krajinskih parkih in drugih zavarovanih območjih izvajajo inšpektorji Inšpektorata za okolje in prostor ter naravovarstveni nadzorniki, ki so za to posebej usposobljeni in imajo pooblastilo ministra. Predlagamo, da glede kršitev obvestite upravitelja krajinskega parka ter pristojno območno enoto Zavoda RS za naravo s pobudo, da tudi oni posredujejo ustrezno pobudo inšpekcijski službi.
Uredba o varstvu pred požarom v naravnem okolju določa, da je potrebno pri kurjenju in uporabi odprtega ognja v naravnem okolju urediti kurišče, ki ga mora ves čas nadzorovati polnoletna oseba, po končanem kurjenju pa se ogenj popolnoma pogasi. Ob vetru se s kurjenjem ne sme pričeti oziroma se mora z njim takoj prenehati. V obdobju, ko je za posamezno območje razglašena velika ali zelo velika požarna ogroženost, je na tem območju, kurjenje povsem prepovedano.
Za nadzor je pristojen Inšpektorat RS za varstvo pred naravnimi in drugimi nesrečami. Za nadzor nad spoštovanjem prepovedi, ki veljajo v obdobju razglašene velike ali zelo velike požarne ogroženosti, pa je pristojna tudi Policija.
V primeru hudega onesnaženja ali degradacije okolja, bi lahko šlo tudi za katero od kaznivih dejanj zoper okolje, prostor in naravne dobrine iz dvaintridesetega poglavja Kazenskega zakonika (KZ-1).2 Če ravnanje izpolnjuje zakonske znake kaznivega dejanja, lahko podate kazensko ovadbo Policiji ali Okrožnemu državnemu tožilstvu, ki lahko v (pred)kazenskem postopku po uradni dolžnosti pridobivata tudi druge podatke, do katerih vi morda niste uspeli priti.
Kaj lahko storim glede odlaganja odpadkov gradbenega materiala med katerim se nahajajo tudi prepovedani odpadki (salonitne plošče, azbestni odpadki in podobno)?
najprej pridobite informacije o lastništvu nepremičnin, na katerih se nahaja odlagališče gradbenih odpadkov;
v primeru nezakonitega odlaganja gradbenih odpadkov lahko podate prijavo pristojni inšpekcijski službi;
v primeru, da nastaja iz odlaganja odpadkov okoljska škoda (večja škoda na vodi, zavarovanih vrstah živali ali habitatih in tleh (po 110a. do 110i. členu ZVO-1) je možno prijaviti tudi okoljsko škodo na Agencijo RS za okolje;
v primeru kaznivega dejanja, lahko pri pristojnem sodišču vložite kazensko ovadbo.
v primeru, da predmetno ravnanje odlaganja odpadkov povzroča vznemirjanje oziroma povzroča škodo, pa vam svetujemo, da se pozanimate o možnosti vložitve civilnih tožb na podlagi Stvarnopravnega zakonika ali Obligacijskega zakonika.
V kolikor nimate informacij o lastništvu nepremičnin, na katerih se nahaja odlagališče gradbenih odpadkov, je parcelno številko nepremičnine mogoče ugotoviti na portalu Atlas okolja, lahko pa tudi na Prostorskem informacijskem sistemu občin. Ko razpolagate s podatkom o parcelni številki in katastrski občini, lahko po predhodni registraciji, preko portala E-sodstvo, v zemljiški knjigi pridobite podatke o lastništvu predmetnih nepremičnin. Dodatne koristne informacije in dokumente kot so npr.: okoljevarstveno dovoljenje, potrdilo o vpisu v Evidenco zbiralcev odpadkov, itd., pa lahko pridobite na podlagi Zakona o dostopu do informacij javnega značaja. Zbiralec odpadkov namreč potrebuje okoljevarstveno dovoljenje. Dostop do okoljskih podatkov vam omogoča tudi 110. člen Zakona o varstvu okolja (ZVO-1), ki državnim organom, občinskim organom, javnim agencijam, javnim skladom in drugim osebam javnega prava, nosilcem javnih pooblastil in izvajalci javnih služb nalaga, da morajo zainteresiranim osebam omogočiti dostop do okoljskih podatkov.
Pravila ravnanja z odpadki na podlagi Zakona o varstvu okolja (ZVO-1) določa Uredba o odpadkih, področje gradbenih odpadkov pa podrobneje ureja še Uredba o ravnanju z odpadki, ki nastanejo pri gradbenih delih. Ne glede na to, če gre v konkretnem primeru za gradbene odpadke, ki jih opredeljuje Uredba ali za drugo vrsto odpadkov, pa tako ZVO-1 kot tudi Uredba določata, da je za nadzor nad nedovoljenim, nepravilnim oziroma nezakonitim ravnanjem z odpadki pristojna inšpekcija, ki je pristojna za varstvo okolja. V primeru, da se odlagališče nahaja v krajinskem parku, nadzor v krajinskih parkih in drugih zavarovanih območjih izvaja Inšpektorat za okolje in prostor, Inšpekcija za okolje in naravo ter naravovarstveni nadzorniki, ki so za to posebej usposobljeni in imajo pooblastilo ministra. Prijavitelj ne more zahtevati od inšpektorja, da začne inšpekcijski postopek, poda lahko le pobudo. Prijavitelj ima pravico, da ga inšpektor obvesti o svojih ukrepih, vendar mora to zahtevo navesti v prijavi. V primeru anonimne prijave, le-to ni mogoče.
V primeru, da nastaja iz odlaganja odpadkov okoljska škoda (večja škoda na vodi, zavarovanih vrstah živali ali habitatih in tleh (po 110a. do 110i. členu ZVO-1) je možno prijaviti tudi okoljsko škodo na Agencijo RS za okolje.
Uredba o ravnanju z odpadki, ki vsebujejo azbest izrecno določa, da sta ponovna uporaba azbestno cementnih izdelkov in recikliranje azbestnih odpadkov prepovedana. Tako predelavo kot odstranjevanje azbestnih odpadkov lahko izvaja samo oseba z okoljevarstvenim dovoljenjem, v skladu s predpisi, ki urejajo ravnanje z odpadki. Priporočamo, da pridobite dodatne informacije in dokumente (okoljevarstveno dovoljenje, potrdilo o vpisu v Evidenco zbiralcev odpadkov) na podlagi Zakona o dostopu do informacij javnega značaja.
V kolikor je ravnanje odlaganja odpadkov nezakonito ter izpolnjuje zakonske znake katerega od kaznivih dejanj, opredeljenih v dvaintridesetem poglavju »Kazniva dejanja zoper okolje, prostor in naravne dobrine« Kazenskega zakonika (KZ-1), je možno podati kazensko ovadbo.
V primeru, da predmetno ravnanje odlaganja odpadkov povzroča vznemirjanje oziroma povzroča škodo, vam svetujemo, da se pozanimate o možnosti vložitvi civilne tožbe. Lastnik ali domnevni lastnik lahko v primeru, če ga kdo tretji protipravno vznemirja, in sicer kako drugače, ne pa z odvzemom stvari, skladno z 99. členom Stvarnopravnega zakonika s tožbo zahteva, da vznemirjanje preneha in se prepove nadaljnje vznemirjanje. V kolikor pa je z vznemirjanjem povzročena škoda, ima lastnik pravico zahtevati njeno povrnitev po splošnih pravilih o povrnitvi škode.
Obligacijski zakonik v 133. členu določa možnost vsakogar, da lahko zahteva od drugega, da odstrani vir nevarnosti, od katerega grozi njemu ali nedoločenemu številu oseb večja škoda, ter da se vzdrži dejavnosti, iz katere izvira vznemirjanje ali škodna nevarnost, če nastanka vznemirjanja ali škode ni mogoče preprečiti z ustreznimi ukrepi. V tem primeru sodišče odredi na zahtevo zainteresirane osebe ustrezne ukrepe za preprečitev nastanka škode ali vznemirjanja ali odstranitev vira nevarnosti na stroške njegovega posestnika, če ta sam tega ne stori.
Kaj lahko storim glede moteče razsvetljave, ki sveti neposredno v moje stanovanje/hišo?
Najprej opravite meritve, ki bodo potrdile, da upravljalec razsvetljave krši predpise. Mejne vrednosti določa Uredbi o mejnih vrednostih svetlobnega onesnaževanja okolja;
Nato podate prijavo na Inšpektorat RS za okolje pri Inšpektoratu RS za okolje in prostor, na Inšpekcijo za okolje in naravo. Prijavo lahko posredujete ustno (osebno, po telefonu), ali pisno (po pošti ali e-pošti) na tem obrazcu. (potrebno je dodati obrazec, glej Pogosta vprašanja, 21-2019-A- Gaja Potočnik)
V skrajnem primeru podate tožbeni zahtevek po Stvarnopravnem zakoniku.
Dodatne informacije lahko črpate iz revizije Računskega sodišča Učinkovitost preprečevanja svetlobnega onesnaževanja okolja, ali pa se obrnete na društvo Temno nebo, ki se ukvarja s svetlobnim onesnaževanjem.
Vprašanje se nanaša na področje svetlobnega onesnaževanja, ki ima pravno podlago v 17. členu v povezavi s 3. členom Zakona o varstvu okolja, ki tudi svetlobo opredeljuje kot emisijo, glede katere mora povzročitelj onesnaževanja izvesti ukrepe, potrebne za preprečevanje in zmanjšanje onesnaževanja, tako da njegove emisije v okolje ne presegajo predpisanih mejnih vrednosti. Po Uredbi o mejnih vrednostih svetlobnega onesnaževanja okolja (v nadaljevanju Uredba), ki je bila sprejeta leta 2007 in spremenjena ter dopolnjena v letih 2010 in 2013, je svetlobno onesnaženje definirano kot emisija svetlobe iz umetnih virov, ki povzroča za človekov vid motečo osvetljenost in občutek bleščanja, ogroža varnost v prometu zaradi bleščanja in neposrednega ter posrednega sevanja proti nebu, moti življenje ali selitev ptic, netopirjev, žuželk in drugih živali, ogroža naravno ravnotežje na varovanih območjih, moti profesionalno ali amatersko astronomsko opazovanje ter s sevanjem proti nebu po nepotrebnem porablja električno energijo. Omenjena Uredba od upravljavcev svetlobnih virov zahteva, da za razsvetljavo, ki je vir svetlobe, uporabljajo svetilke, katerih delež svetlobnega toka, ki seva navzgor, je enak 0 %. Delež svetlobnega toka, ki seva navzgor, lahko presega 5 % le, če se uporablja za razsvetljavo javnih površin ulic na območju kulturnega spomenika in je električna moč posamezne svetilke manjša od 20 W. Okoljsko problematičen je del svetlobnega toka, ki ga svetilka oddaja nad vodoravnico, kar povzroča bleščanje, osvetljuje nočno nebo in je obenem tudi nekoristno izgubljanje energije. Zato so z uredbo zapovedane le popolnoma zasenčene svetilke. Upravljavec razsvetljave je oseba, ki upravlja razsvetljavo, ki jo ima v lasti, ali razsvetljavo v lasti druge osebe po pooblastilu njenega lastnika ali najemnika.
Pred ukrepanjem lahko izvedete meritev svetlobnega onesnaženja. Za ugotavljanje osvetljenosti in svetlosti se lahko uporabijo le podatki, ki jih meri, ocenjuje in ugotavlja pravna oseba ali samostojni podjetnik posameznik, ki izpolnjuje naslednje pogoje: registrirana dejavnost za opravljanje analiz in preizkusov na področju tehničnega preskušanja in analiziranja in akreditacija SIST EN ISO/IEC 17020 za kontrolo osvetljenosti in svetlosti osvetljenih površin, ki jih osvetljuje razsvetljava (ministrstvo ne vodi seznama izvajalcev).
Omejitve osvetljevanja varovanih prostorov, kamor po Uredbi spadajo tudi prostori v stanovanjskih stavbah, so določene v prilogi Uredbe. Mejne vrednosti za osvetljenost na oknih varovanih prostorov so v preglednici določene glede na položaj okna, ki je najbolj izpostavljeno zaradi razsvetljave. Osvetljenost na oknih varovanih prostorov se ugotavlja na sredini svetle okenske odprtine in v smeri, ki je pravokotna na zastekljeno površino okna.
Občine običajno sprejmejo in izvajajo ukrepe zgolj za javno razsvetljavo, medtem ko nadzora nad emisijami drugih upravljavcev ni, prav tako ni predvidenih ukrepov v primeru kršitev področnih predpisov.
Za nadzor nad izvajanjem določb Uredbe pa je pristojen Inšpektorat RS za okolje in prostor, Inšpekcija za okolje in naravo.
V sklopu inšpekcijskega nadzora lahko inšpekcijska služba izda odločbo za odpravo ugotovljenih nepravilnosti, izreče opozorilo po Zakonu o inšpekcijskem nadzoru, izda globo ali opomin po Zakonu o prekrških.
Dodatna možnost je tožbeni zahtevek po Stvarnopravnem zakoniku, s katerim lahko prizadeti zahteva opustitev vznemirjanja z imisijam na podlagi 99. člena v povezavi s 75. členom. Imisije so dejanja in vzroki, ki izvirajo iz ene nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna, ali povzročajo znatnejšo škodo.
Kaj lahko storim glede sosedove greznice, katere vsebina se izteka na moje zemljišče ali sosednji potok ter tako onesnažuje tla in podtalnico?
Se v primeru, da posamezne nevarne snovi v tleh na vaši njivi presegajo kritične imisijske vrednosti skladno z Uredbo o mejnih, opozorilnih in kritičnih imisijskih vrednostih nevarnih snovi v tleh, obrnete na Inšpektorat RS za okolje in prostor.
Ali pa s pomočjo odvetnika vložite tožbo, s katero zahtevate opustitev vznemirjanja in prepoved nadaljnjega vznemirjanja z imisijami, prav tako pa zahtevate plačilo odškodnine za škodo, ki vam nastaja.
Področje odvajanja komunalne odpadne vode je med drugim urejeno z Uredbo o odvajanju in čiščenju komunalne odpadne vode (v nadaljevanju Uredba). V 43. členu omenjene uredbe je določena obveznost lastnikov obstoječih objektov, da zagotovijo odvajanje in čiščenje komunalne odpadne vode v skladu s to uredbo in sicer mora lastnik obstoječe stavbe, za katero velja:
da je bil objekt v uporabi pred 14. decembrom 2002, ter
da se komunalna odpadna voda odvaja neposredno ali posredno v vode brez predhodnega čiščenja oziroma obstoječa ureditev odvajanja in čiščenja komunalne odpadne vode ni skladna s predpisi, ki so veljali v času gradnje objekta,
mora obstoječo greznico nadomestiti z ustrezno mala komunalna čistilna naprava (MKČN) ali nepretočno greznico najpozneje do 31.12.2021.
Nadzor nad izvajanjem Uredbe, ki se nanašajo na obveznosti izvajalca javne službe, opravlja Inšpektorat RS za okolje in prostor. Uredba opredeljuje samo sankcije za izvajalce javne službe, če ne izpolnjujejo svojih obveznosti, ne predpisuje pa sankcij za lastnike, če v predpisanem roku ne uredijo razmer. Ne spregledati gre niti, da v primeru, ko je obstoječa ureditev odvajanja in čiščenja komunalne odpadne vode skladna s predpisi, ki so veljali v času gradnje objekta, lastnik pa ne bo izvedel rekonstrukcije objekta, uredba ne določa roka za zamenjavo stare (torej pretočne) greznice.
Če ugotovite, da posamezne nevarne snovi v tleh na vaši njivi presegajo kritične imisijske vrednosti skladno z Uredbo o mejnih, opozorilnih in kritičnih imisijskih vrednostih nevarnih snovi v tleh, je za ukrepanje pristojen Inšpektorat RS za okolje in prostor. Nanj se lahko obrnete tudi zaradi kršitve določbe 3. alineje 2. odstavka 21. člena Uredbe o emisiji snovi in toplote pri odvajanju odpadnih voda v vode in javno kanalizacijo.
S tožbo zoper lastnika pred Okrajnim sodiščem, na območju katerega leži vaša nepremičnina, lahko zahtevate opustitev vznemirjanja in prepoved nadaljnjega vznemirjanja z imisijami (torej z odplakami iz greznice) po 99. členu v povezavi s 75. členom Stvarnopravnega zakonika. Imisije so dejanja in vzroki, ki izvirajo iz ene nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna, ali povzročajo znatnejšo škodo. Ob odločanju o zahtevku na prepoved vznemirjanja z imisijami sodišče ugotavlja: kakšna sta narava in namen nepremičnin tožnika; kakšna je glede na krajevne razmere običajna uporaba teh, ali sporna dejavnost toženca uporabo nepremičnine tožnika otežkoča preko mere, ki je glede na naravo in namen nepremičnine ter glede na, krajevne razmere običajna ali ne,
pa tudi, ali dejavnost toženca tožnikom povzroča znatnejšo škodo. Primer: sklep Višjega sodišča v Ljubljani I Cp 573/2014 z dne 4. 6. 2014.
Poleg tega lahko z isto tožbo, v primeru, da vam je zaradi odplak iz greznice povzročena škoda, zahtevate povrnitev le-te. V tem primeru je potrebno nastanek škode dokazati (npr. s fotografijami, rezultati meritev, pričami, itd.). V tožbi je možno uveljavljati tudi odstranitev vira nevarnosti na podlagi 133. člena Obligacijskega zakonika.
Zaradi morebiti onesnažene podtalnice pa bi lahko prizadeti uveljavljali tudi varstvo pravice do zdravega življenjskega okolja po 14. členu ZVO-1 in ali v povezavi s 133. in 134. členom Obligacijskega zakonika.
Se za reševanje težave najprej opravijo meritve hrupa, ki bodo pokazale, ali le-ta presega mejne vrednosti, določene z Uredbo o mejnih vrednostih kazalcev hrupa v okolju.
Se v primeru hrupa, ki presega mejne vrednosti, posvetujete z odvetnikom o možnosti vložitve tožbe.
Področje varstva okolja pred hrupom je urejeno z Uredbo o mejnih vrednostih kazalcev hrupa v okolju (v nadaljevanju Uredba), ki med drugim določa stopnje varstva pred hrupom, mejne vrednosti kazalcev hrupa v okolju, ukrepe varstva pred hrupom in ocenjevanje kazalcev hrupa. Obremenitev okolja s hrupom je čezmerna, če vrednost kazalca hrupa presega mejne vrednosti, določene v prilogi Uredbe.
Da bi ugotovili, ali je obremenitev okolja s hrupom čezmerna glede na mejne vrednosti kazalcev hrupa, določene z Uredbo, je najprej potrebno izvesti meritve hrupa. Na spletni strani Agencije RS za okolje (v nadaljevanju ARSO) lahko najdete seznam pooblaščenih izvajalcev meritve hrupa. Prvi korak k reševanju težave je torej meritev hrupa, ki bo pokazala, ali le-ta presega mejne vrednosti, določene z Uredbo oz. pokazala, ali je hrup ob kritičnih časih prekomeren.
V primeru, da hrup presega predpisane mejne vrednosti, lahko vložite tožbo zaradi preprečitve nastanka škode ali vznemirjanja in plačila odškodnine zaradi kršitve pravice do zdravega življenjskega okolja (s pomočjo odvetnika).
Kaj lahko storim in na koga se lahko obrnem pri neprimerni uporabi glifosata in ali je uporaba glifosata v EU dovoljena?
Z natančno opredelitvijo kršitve podate prijavo na Inšpektorat Republike Slovenije za kmetijstvo, gozdarstvo, lovstvo in ribištvo (IRSKGLR) prijavi pa priložite čim več dokazov.
Za dodatna pojasnila pa se lahko obrnete na Upravo RS za varno hrano, veterinarstvo in varstvo rastlin (UVHVVR), organ v sestavi Ministrstva za kmetijstvo, gozdarstvo in prehrano (MKGP), ki je pristojen za področje varne hrane in krme, veterinarstva in varstva rastlin.
Na podlagi neodvisne ocene nevarnosti glifosata, ki so jo opravile številne mednarodne inštitucije (med drugim tudi Evropska agencija za kemikalije- ECHA), v Evropski uniji glifosat do nadaljnjega ostaja razvrščen kot dražilen in nevaren za okolje (vodne organizme). V oceni je bilo zaključeno, da glifosat ni genotoksičen in rakotvoren za ljudi. Zaradi navedenih zaključkov in dejstva, da razvrstitev IARC ni zakonsko zavezujoča, je Evropska unija leta 2017 podaljšala dovoljenje za uporabo glifosata za nadaljnjih 5 let.
Uporabo glifosata kot fitofarmacevtskega sredstva (v nadaljevanju FFS) v Republiki Sloveniji natančneje določa Pravilnik o pravilni uporabi fitofarmacevtskih sredstev. Nove spremembe Pravilnika določajo, da se FFS za zatiranje plevela se ne bodo več smela uporabljati na javnih površinah (vključno z golf igrišči in športnimi igrišči) od 1. 10. 2019 dalje, na objektih gospodarske javne infrastrukture, kot so ceste in železnice, pa od 1. 4. 2021 dalje.
Skrbnik javnih površin mora na krajevno običajen način o nameravanem tretiranju s FFS obvestiti potencialne uporabnike teh površin najmanj 24 ur pred uporabo FFS, v obvestilu pa mora biti navedeno trgovsko ime FFS, mesto, način, datum in predvidena ura tretiranja. Javno površino mora pred tretiranjem zagraditi s trakom ali premično ograjo, ki preprečuje dostop ljudem. Na mestih, kjer običajno vstopajo ljudje, je treba na trak ali ograjo obesiti napis, ali ob traku ali ograji postaviti tablo z besedilom: ‘Ne vstopaj! Tretirano s fitofarmacevtskimi sredstvi., območje pa moralobiti zavarovano najmanj 12 ur od končanega tretiranja. Tretiranje mora biti opravljeno v suhem brezvetrnem vremenu v času po sončnem zahodu, poleg tega je zaradi preprečitve zanašanja FFS treba upoštevati tudi ustrezen varnostni pas (določeni so v 7. členu Pravilnika).
V primeru nepravilnega ravnanja s FFS ali kršitev se lahko obrnete na Inšpektorat Republike Slovenije za kmetijstvo, gozdarstvo, lovstvo in ribištvo (IRSKGLR). Inšpekcijski postopek poteka na podlagi Zakona o inšpekcijskem nadzoru Iz prijave mora biti razvidna lokacija predmeta prijave ter domnevne nepravilnosti. Prijave se upoštevajo kot obvestila o domnevnih nepravilnostih oz. kot pobude za ukrepanje, ne pa kot zahteve za uvedbo inšpekcijskega postopka.. Ko je inšpekcijski postopek uveden, pa vendarle lahko z zahtevki za dostop do informacij javnega značaja pridobite kakšne listine iz spisa, če lahko navedete, katere želite – npr. zapisnik o opravljenem ogledu.
Kaj lahko storim, če se v moji neposredni bližini postavlja antenski stolp ali drug vir sevanja?
Vplive sevanja je potrebno dokazati.
Glede samih vplivov sevanja na zdravje in dokazovanje škodljivih vrednosti lahko preiščete bazo analiz Nacionalnega inštituta za javno zdravje.
Presoja vplivov na okolje lahko vodi do izdaje okoljevarstvenega soglasja ali do izdaje gradbenega dovoljenja v integralnem postopku, ki ga določa Zakona o varstvu okolja (ZVO-1)
Zakon o varstvu okolja (v nadaljevanju ZVO-1) določa integralni postopek izdaje gradbenega dovoljenja, ki je predviden za t.i. objekte z plivi na okolje. Določeni so v Uredba o posegih v okolje, za katere je katere je potreb no izvesti presojo vplivov na okolje . Postopek vodi Ministrstvo za okolje in prostor, ki po koncu postopka izda gradbeno dovoljenje za objekte z vplivi na okolje. Več o integralnem postopku gradbenega dovoljenja in pravnih sredstvih si lahko preberete na naši spletni strani Zagovorniki okolja, natančneje Postopki – opisno pod Prostorsko načrtovanje, graditev in varstvo okolja – Dovoljevanje graditev in drugih posegov – Gradbeno dovoljenje in integralni postopek gradbenega dovoljenja (tu lahko vidite tudi, kako postopek izdaje gradbenega dovoljenja poteka).
Integralni postopek izdaje gradbenega dovoljenja poteka, le če ARSO na podlagi 51a. člena Zakona o varstvu okolja (ZVO-1) v postopku predhodne presoje vplivov na okolje odloči, da je presoja vplivov na okolje potrebna. V nasprotnem primeru poteka »navaden« postopek izdaje gradbenega dovoljenja.
Sevanja oz. vplive na okolje in zdravje, je potrebno dokazati. Glede samih vplivov sevanja na zdravje lahko preiščete bazo analiz Nacionalnega inštituta za javno zdravje. Za postopek presoje vplivov na okolje se upoštevajo tudi vse relevantne znanstvene raziskave, na katere boste lahko tekom raziskovanja naleteli (8. člen Uredbe o vsebini poročila o vplivih nameravanega posega na okolje in načinu njegove priprave).
Ali se lahko obrat z nevarnimi snovmi umesti v bivalno okolje, v neposredno bližino stanovanjskih hiš? Ali je predpisana najmanjša razdalja med tovrstnimi obrati in (ne)stanovanjskimi objekti?
poizveste o okoljevarstvenem dovoljenju obrata na Ministrstvu za okolje in prostor in Agenciji RS za okolje;
kontaktirate Inšpekcijo RS za okolje in prostor v primeru da menite, da obrat krši okoljevarstveno dovoljenje;
ali neposredno pripravite prijavo na inšpekcijo v katero vključite čim več nespornega dokaznega gradiva.
Države morajo zagotoviti, da upravljavec območja ali obrata z nevarnimi snovmi, sprejme vse potrebne ukrepe za preprečevanje večjih nesreč ter omejiti njihove posledice na človekovo zdravje in okolje. V ta namen mora nadzirati umeščanje novih organizacij – obratov v prostor in njihove spremembe ter umeščanje novih posegov v prostor, vključno s prometnimi potmi, javnimi območji in stanovanjskimi območji v bližini teh organizacij, kadar je lahko umestitev v prostor izvor tveganja ali če poveča tveganje posledice večjih nesreč. Pravila za preprečevanje večjih nesreč, v katere so vključene nevarne snovi ureja Direktiva 2012/18/EU o obvladovanju nevarnosti večjih nesreč, v katere so vključene nevarne snovi oz. Seveso direktiva. Seveso direktiva je eden redkih EU predpisov, ki se nanaša tudi na urejanje prostora. Določa varnostne ukrepe glede območij ali obratov, v katerih so navzoče nevarne snovi. Te so navedene v Prilogi 1 in sicer so opredeljene količine nevarnih snovi, ki predstavljajo višje in nižje tveganje.
Pri umestitvi obrata v prostor na nacionalni ravni to področje ureja Zakon o varstvu okolja (v nadaljevanju ZVO), ki v svojem 86. členu določa, da mora povzročitelj tveganja pri upravljanju obrata pridobiti okoljevarstveno dovoljenje za obrate. V četrtem odstavku 18. člena ZVO pa je predpisano, da vlada določi merila za določitev najmanjše razdalje med obratom in območji, na katerih se lahko stalno ali začasno zadržuje večje število ljudi. Podrobneje je to urejeno v Uredbi o merilih za določitev najmanjše razdalje med obratom in območji, kjer se zadržuje večje število ljudi, ter infrastrukturo (v nadaljevanju Uredba), ki se uporablja za prostorsko načrtovanje in pri graditvi objektov v neposredni bližini obratov, za graditev obratov in za večje spremembe obratov.
Najmanjša razdalja se določi na podlagi učinkov izpustov nevarnih snovi v obratih in ranljivosti objektov glede na te učinke. Najmanjša razdalja se določi tako, da združitev razreda vplivnega območja obrata in razreda ranljivosti objekta zagotavlja sprejemljivo ogroženost.
Objekti so razdeljeni v 4 razrede ranljivosti, ki so opisani v 7. členu Uredbe.
Vplivno območje (tj. območje v neposredni okolici obrata, na katerem bi ob večji nesreči v obratu lahko prišlo do škodljivih posledic za ljudi in okolje) je razdeljeno na tri razrede vplivnega območja:
Ožje vplivno območje je območje, katerega izhodišče je mesto možnega izpusta nevarne snovi in katerega velikost in oblika se določita tako, da je z upoštevanjem scenarijev večjih nesreč, določenih v prilogi 1 Uredbe, toplotno sevanje večje ali enako 5 kW/m2ali udarni vpliv nadtlaka večji ali enak 140 mbar ali koncentracija strupenih snovi večja ali enaka ERPG-3 (ERPG-1, ERPG-2 in ERPG-3 so vrednosti za koncentracije nevarnih snovi v zraku, ki jih za posamezno nevarno snov določa Ameriška zveza za zdravstveno varstvo pri delu (AIHA) in so objavljene na njeni spletni strani. Kadar za nevarno snov ERPG vrednost ni določena, se za določitev vplivnih območij uporabijo podatki ministrstva, pristojnega za zdravje),
Širše vplivno območje je območje, katerega izhodišče je mesto možnega izpusta nevarne snovi in katerega velikost in oblika se določita tako, da je z upoštevanjem scenarijev večjih nesreč, določenih v prilogi 1 Uredbe, toplotno sevanje med 5 kW/m2in 3 kW/m2 ali udarni vpliv nadtlaka med 140 mbar in 50 mbar ali koncentracija strupenih snovi med ERPG-3 in ERPG-2.
Najširše vplivno območje je območje, katerega izhodišče je mesto možnega izpusta nevarne snovi in katerega velikost in oblika se določita tako, da je z upoštevanjem scenarijev večjih nesreč, določenih v prilogi 1 Uredbe, toplotno sevanje enako ali manjše od 3 kW/m2in večje od 1.8 kW/m2 ali udarni vpliv nadtlaka enak ali manjši od 50 mbar in večji od 20 mbar ali koncentracija strupenih snovi enaka ali manjša od ERPG-2 in največ ERPG-1.
Kaj storiti v primeru, da se Inšpekcija ne odzove na mojo prijavo?
se ponovno obrnete na Inšpekcijo, sprva z zahtevkom po informacijah javnega značaja in zahtevate zapisnik o ogledu po prijavi;
če ga ne boste dobili (ker morda še niso obravnavali vaše zadeve) jim še enkrat pišite s prošnjo, da vas v skladu z Uredbo o upravnem poslovanju obvestijo, pod katero številko se zadeva obravnava in kdaj, glede na načrt dela organa predvidoma bo na vrsti in naj se zadeva čim prejo obravnava, ker se kršitev nadaljuje;
– če tudi na to ne boste dobili odgovora, se obrnite na Upravno inšpekcijo in Inšpekcijski svet ter predstavite situacijo in prosite, da ukrepajo po svojih pristojnostih.
Inšpekcijski postopek se vodi po Zakonu o inšpekcijskem nadzoru. Po tem prijavitelj ni stranka v postopku (24. člen, 4. odstavek). Vendar pa ima prijavitelj pravico do obvestila o ukrepih inšpektorja najkasneje po opravljenem nadzoru, če to vlagatelj prijave zahteva (24. člen 1. odstavek). Ta zahteva je običajno del pisne prijave. Ker imajo inšpektorati praviloma velik pripad zadev, ker je kršitev mnogo, se dogaja, da dolgo traja, da inšpekcija sploh začne z obravnavo prijave in še dalj do izreka ukrepov (ker šele potem seznani prijavitelja). Zaradi večjega reda pri obravnavanju zadev se je pred leti vzpostavil notranji letni sistem določanja prioritet, ki letos sledi Strateškim usmeritvam in prioritetam inšpektoratov oziroma inšpekcij v letu 2019, potrdi pa ga vlada.
V času, ko prijavitelj ne dobi odgovora, svetujemo, da se koristi pravice dostopa do informacij javnega značaja po Zakonu o dostopu do informacij javnega značaja (več informacij o postavitvi zahtevka in dolžnosti odgovora poglejte na spletni strani Informacijske pooblaščenke). Zahtevek se lahko postavi za pridobitev informacije ali dokumenta, ki ga organ (inšpekcija) ima. Ravnajte tako, da bi lahko predpostavili, da je inšpekcija že opravila ogled in sestavila zapisnik o ogledu in zato morda najprej zahtevajte, da vam dostavijo zapisnik o ogledu. Potem boste videli, kaj je v zapisniku in če boste naleteli še na druge dokumente, zahtevajte tudi te. Nadalje je dolžan vsak organ po 15. členu Uredbe o upravnem poslovanju pripombe strank obravnavati in nanje odgovoriti v 15 dneh po prejemu. Če stranka ni zadovoljna z odgovorom (torej tudi v primeru, če ga ne dobi), se lahko obrne na organ, ki izvaja nadzor nad tem organom. PO nam znanih podatkih inšpekcijske službe redko odgovarjajo po tem določilu, ker pa jih ravno tako zavezuje, so v predlogu novega zakona (pred leti) celo predlagali, da zanje to določilo ne velja). »Nadzor« nad izvajanjem navedene Uredbe izvaja Upravna inšpekcija. Določeno vlogo pri koordinaciji dela inšpekcijski služb pa ima tudi Inšpekcijski svet.
Kaj storiti v primeru, da se posamezna inšpekcija izreče za nepristojno?
se neposredno pri inšpekciji, ki se je izrekla za nepristojno, pozanimate, katera inšpekcija je pristojna;
če se tudi druga inšpekcija (ali več inšpekcij) izreče za nepristojno, se obrnite na Inšpekcijski svet, ki razrešuje nesoglasja glede pristojnosti.
Ker je iz postavljenega vprašanja razvidno, da željenega uspeha pri inšpekcijski službi (ali službah) ni bilo, predlagamo, da se ob prijavi z jasno opredeljeno kršitvijo postavi zahteva, da inšpekcijska služba poda povratne informacije o svojih ugotovitvah in aktivnostih. Če se morda inšpekcije izgovarjajo ena na drugo, se lahko obrnete na Inšpekcijski svet, ki razrešuje taka nesoglasja glede pristojnosti na podlagi Zakona o Inšpekcijskem nadzoru. Na podlagi Zakona o dostopu do informacij javnega značaja imate od začetka inšpekcijskega postopka dalje pravico do vpogleda v posamezne listine v spisu (npr. v zapisnik o ogledu), saj zakon daje pravico do dostopa do vseh informacij, ki izvirajo iz delovnega področja organa (ki so v obliki dokumenta ali kakšnega drugega dokumentarnega gradiva, ki ga je organ izdelal sam, v sodelovanju z drugim organom ali pridobil od drugih oseb). Vse o zahtevku za dostop do informacij, rokih za odgovor in morebitni pritožbi si lahko ogledate na spletni strani Informacijske pooblaščenke.
Kaj lahko storim glede nepravilnega kurjenja odpadkov v kurilni napravi (sosedi) in katera inšpekcija je za to pristojna?
o ravnanju sosedov obvestite pristojno inšpekcijo, ki je v tem primeru Inšpektorat za okolje in prostor.
v kolikor prijava inšpekciji ne bo dosegla željenih rezultatov, vam priporočamo posvetovanje z odvetnikom o možnosti vložitve tožbe zaradi dima in smradu (poglejte med druga pogosta vprašanja in odgovore na temo dima in smradu)
Emisije snovi iz malih in srednjih kurilnih naprav ureja Uredba o emisiji snovi v zrak iz malih in srednjih kurilnih naprav (v nadaljevanju Uredba), ki se uporablja ne glede na to, ali je uporabljeno gorivo trdno, tekoče ali plinasto, in ne glede na to, ali gre za pripravo tople vode, pare ali vročega olja, posredno sušenje ali druge postopke obdelave predmetov ali materiala. Uredba določa gorivo, ki se sme uporabljati v kurilnih napravah; vrednotenje emisij snovi v dimnih plinih; mejne vrednosti emisije snovi iz kurilnih naprav; ukrepe v zvezi z zmanjševanjem emisije snovi v zrak ter obratovalni monitoring emisije snovi v zrak. Določa tudi merila za razlikovanje med vrstami kurilnih naprav. V nadaljevanju se posvečamo malim kurilnim napravam.
Uredba v 5. členu določa, da se v mali kurilni napravi lahko uporabljajo trdna goriva, kamor spadajo naravni les v vseh oblikah (drva, žagovina, kosi, odrezki, lubje, storži) in lesni ostanki, ki nastajajo pri obdelavi in predelavi lesa ter proizvodnji pohištva (barvan ali lakiran les, iverne in vlaknene plošče ter drugi lepljeni izdelki), pod pogoji, ki jih določa Uredba; briketi ali peleti iz naravnega lesa, če za njihovo proizvodnjo ni uporabljeno vezivo, razen veziva iz škroba, rastlinskega stearina, melase ali celuloznih vlaken; premog ter briketi in koks iz premoga, če vsebnost celotnega žvepla ne presega 1 odstotek mase goriva; plinsko olje, ki je namenjeno uporabi kot gorivo za ogrevanje; druge vrste tekočega goriva, kot so metanol, etanol in neobdelano rastlinsko olje in metil ester iz rastlinskega olja, če pri zgorevanju ne povzročajo višjih emisij kot plinsko olje; zemeljski plin in utekočinjeni naftni plin. V srednji kurilni napravi pa se lahko poleg že navedenega med drugim uporabljajo še ostanki biomase rastlinskega izvora iz proizvodnje in obdelave celuloze, papirja in kartona ter proizvodnje živil in pijač kot tudi koks iz nafte. Neupoštevanje 5. člena se šteje za prekršek, ki se lahko oglobi po 25. členu te Uredbe, za ugotavljanje prekrška pa je pristojen Inšpektorat za okolje in prostor, ki inšpekcijski nadzor izvaja po postopku kot ga določa Zakon o inšpekcijskem nadzoru. Če pa bi šlo za morebitno kurjenje odpadkov, ki jih obravnava Uredba o odpadkih pa so prekrški navedeni v poglavju XIV.
Uredba o pregledih, čiščenju in meritvah na malih kurilnih napravah v 5. členu določa, da dimnikar po vsakem opravljenem pregledu, uporabniku dimnikarskih storitev izda zapisnik o pregledu. Če so na napravah ugotovljene pomanjkljivosti, se izda negativen zapisnik in določi rok za odpravo nepravilnosti. Če se izkaže, da uporabnik pomanjkljivosti ni odpravil, dimnikar o tem takoj obvesti pristojno inšpekcijo. Skladno s 16. členom omenjene uredbe pa mora dimnikar, če pri izvajanju pregleda oceni, da uporabnik v mali kurilni napravi uporablja nedovoljeno gorivo, o tem takoj obvestiti pristojno inšpekcijo.
Zakon o varstvu okolja (v nadaljevanju ZVO-1) v temeljnih načelih določa, da je povzročitelj obremenitve odgovoren za odpravo vira čezmernega obremenjevanja okolja in njegovih posledic in tudi krije vse stroške predpisanih ukrepov za preprečevanje in zmanjševanje onesnaževanja ter tveganja za okolje, rabo okolja ter odpravo posledic obremenjevanja okolja. Prav tako ZVO-1 v 14. členu daje možnost, da za uresničevanje pravice do zdravega življenjskega okolja posamezniki ali njihova društva, združenja in organizacije pred sodiščem zahtevajo, da nosilci posegov v okolje ustavijo poseg, če bi ta povzročil ali povzroča čezmerno obremenitev okolja ali če bi povzročil ali povzroča neposredno nevarnost za življenje ali zdravje ljudi.
Po določbah 75. člena Stvarnopravnega zakonika (v nadaljevanju SPZ) mora lastnik nepremičnine pri uporabi nepremičnine opuščati dejanja in odpravljati vzroke, ki izvirajo iz njegove nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna ali povzročajo znatnejšo škodo (prepovedana imisija). Kot izhaja iz sodbe VSL Sodba I Cp 2045/2017 lahko z negatorno tožbo, ki je urejena v 99. členu SPZ, lastnik zahteva prepoved nadaljnjega vznemirjanja, tudi če ga kdo tretji vznemirja s prepovedanimi imisijami. Bistveni kriterij za presojo, ali gre za prepovedano imisijo v smislu navedenega pravnega pravila, so krajevne razmere ali škoda, ki je nastala na prizadeti nepremičnini. Odločilna je krajevno običajna mera, za katero je treba posamezne vplive presojati glede na vsakokratne konkretne krajevne okoliščine, oziroma znatnejša škoda. Poseg postane protipraven, ko preseže določen tolerančni prag. Če je slednji utemeljen, je prizadeti lastnik upravičen tudi do odškodnine po splošnih odškodninskih predpisih, pri čemer je merilo protipravnega ravnanja določba prvega odstavka 75. člena SPZ. Imisije, ki pa so glede na naravo in namen nepremičnine ter glede na krajevne razmere običajne in ne dosegajo pravnega standarda prepovedane imisije, je treba trpeti, čeprav so morda lahko moteče. V takem primeru tudi ni pogojev za plačilo odškodnine.
Glede vznemirjanja z dimom in smradom še poudarjamo, da Obligacijski zakonik (v nadaljevanju OZ) v 133. členu določa možnost vsakogar, da lahko zahteva od drugega, da odstrani vir nevarnosti, od katerega grozi njemu ali nedoločenemu številu oseb večja škoda, oziroma, da se vzdrži dejavnosti, iz katere izvira vznemirjanje ali škodna nevarnost, če nastanka vznemirjanja ali škode ni mogoče preprečiti z ustreznimi ukrepi. V tem primeru sodišče odredi na zahtevo zainteresirane osebe ustrezne ukrepe za preprečitev nastanka škode ali vznemirjanja ali odstranitev vira nevarnosti na stroške njegovega posestnika, če ta sam tega ne stori. Kot izhaja iz sodbe Sodba II Ips 919/2007 (v zvezi s sodbo Višjega sodišča v Mariboru I Cp 2872/2005) Ustava vsakomur zagotavlja pravico do zdravega življenjskega okolja v skladu z zakonom (prvi odstavek 72. člena). Denarni odškodninski zahtevek po tretjem odstavku 133. člena OZ je odvisen od odgovora na vprašanje, ali je nastala oziroma ali nastaja škoda, ki presega običajne oziroma normalne meje. Upravni predpisi o dovoljenih količinah emisij so lahko orientacija, vendar sodišče pri presoji omenjenega standarda nanje ni vezano. Za ugotavljanje in ocenjevanje neprijetnih vonjav oziroma smradu ni ustreznih predpisov in normativov, zgolj zaradi pomanjkanja ustreznih predpisov pa ni mogoče zaključiti, da z emisijami neprijetnih vonjav ni mogoče kršiti pravice do zdravega življenjskega okolja. Takšno stališče bi namreč pomenilo, da so ljudje dolžni trpeti vsakršno onesnaženje z neprijetnimi vonjavami. Treba je tudi upoštevati, da obseg številnih drugih osebnostnih pravic (npr. pravice časti in ugleda, pravice do zasebnosti itd.) v predpisih ni vedno natančno opredeljen in da to ne pomeni, da je v dobrine, ki jih te pravice varujejo, dopustno neomejeno posegati. Mejo dopustnih posegov sta v teh primerih upoštevaje splošno uveljavljene standarde ravnanja v družbi oblikovali sodna praska in pravna teorija. Skladno z 134. členom OZ pa ima vsak ima pravico zahtevati od sodišča ali drugega pristojnega organa, da odredi prenehanje dejanja, s katerim se krši nedotakljivost človekove osebnosti, osebnega in družinskega življenja ali kakšna druga osebnostna pravica, da prepreči tako dejanje ali da odstrani njegove posledice.
Če se boste odločili za nadaljnje sodne postopke, vam priporočamo, da si pridobite pomoč odvetnika za svetovanje v zvezi z možnostjo vložitve zgoraj omenjenih tožb. Pod določenimi pogoji bi bili v primeru nizkih dohodkov na družinskega člana upravičeni lahko tudi do brezplačne pravne pomoči po Zakonu o brezplačni pomoči (vloga za BPP).
Kaj lahko storim glede degradacije zavarovanega območja?
z natančno opredelitvijo kršitve podate prijavo pri pristojnem državnem inšpektoratu (kurjenje, sežiganje in uporaba odprtega ognja v naravnem okolju sodijo v pristojnost nadzora Inšpektorata za varstvo pred naravnimi in drugimi nesrečami, v primeru sežiganja odpadkov, pa je pristojna okoljska inšpekcija);
v primeru hujšega onesnaženja podate kazensko ovadbo na Policijo, pri čemer je potrebno ovadbi priložiti čim več konkretnih dokazov, ki utemeljujejo sum kršitve.
alternativno glede kršitev obvestite tudi upravitelja zavarovanega območja ter pristojno območno enoto Zavoda RS za naravo s pobudo, da tudi oni posredujejo ustrezno pobudo inšpekcijski službi. Če bi inšpekcije morebiti prelagale odgovornost ena na drugo, se lahko obrnete na Inšpekcijski svet, ki razrešuje takšna nesoglasja glede pristojnosti (glej 12. vprašanje).
Če gre za sežiganje nevarnih odpadkov v naravi, na zavarovanem območju, je pravna situacija sledeča. naravi je ne glede na to, ali gre za javne ali zasebne površine, prepovedano kuriti odpadke, kot so odpadne gume, embalaža in podobno. Kurijo se lahko le naravni nenevarni materiali rastlinskega izvora, na primer trava, les in podobno, kar se uporablja pri kmetovanju ali v gozdarstvu, pa še to le izjemoma.1 Uredba o varstvu pred požarom v naravnem okolju določa, da je potrebno pri kurjenju v naravnem okolju urediti kurišče, ki ga mora ves čas nadzorovati polnoletna oseba, po končanem kurjenju pa se ogenj popolnoma pogasi. Ob vetru se s kurjenjem ne sme pričeti oziroma se mora z njim takoj prenehati. V obdobju, ko je za posamezno območje razglašena velika ali zelo velika požarna ogroženost, je na tem območju, kurjenje povsem prepovedano. Za nadzor je pristojen Inšpektorat RS za varstvo pred naravnimi in drugimi nesrečami. Za nadzor nad spoštovanjem prepovedi, ki veljajo v obdobju razglašene velike ali zelo velike požarne ogroženosti, pa je pristojna tudi Policija.
Drugače je v primeru kurjenja odpadkov. V naravnem okolju je prepovedano odstranjevati odpadke z uporabo ognja. Uredba o odpadkih določa, da je potrebno odpadke, ki nastajajo pri dejavnosti, odstraniti na predpisan način – oddati jih je potrebno pooblaščenim zbiralcem, odstranjevalcem ali predelovalcem odpadkov, nikakor pa jih ni dovoljeno kuriti, puščati ali odmetavati v naravnem okolju. V primeru, da je ugotovljeno, da se v naravnem okolju kurijo odpadki, pa je za ukrepanje pristojna Inšpekcija za okolje in naravo Inšpektorata RS za okolje in prostor. Pri naznanitvi prekrška inšpekcijskim službam morate upoštevati, da se vaše prijave upoštevajo kot obvestila o domnevnih nepravilnostih oz. kot pobude za ukrepanje, ne pa kot zahteve za uvedbo inšpekcijskega postopka. Prijavitelj torej ne more zahtevati od inšpektorja, da začne inšpekcijski postopek, ima pa pravico, da ga inšpektor obvesti o svojih ukrepih, vendar mora to zahtevo navesti v prijavi. V prijavi navedite čim več podatkov – iz prijave mora biti razvidna lokacija predmeta prijave ter domnevne nepravilnosti. Prijava je lahko anonimna, vendar v tem primeru prijavitelju inšpekcija ne odgovarja na pošto, prav tako se ga ne obvesti o sprejetih ukrepih. V primeru, da oseba poda lažno prijavo, pa se prijavitelja lahko tudi kaznuje z globo. Inšpekcijski postopek poteka na podlagi Zakona o inšpekcijskem nadzoru. Ko je inšpekcijski postopek uveden, pa vendarle lahko z zahtevki za dostop do informacij javnega značaja pridobite kakšne listine iz spisa, če lahko navedete, katere želite – npr. zapisnik o opravljenem ogledu.
Zavarovana območja so lahko zavarovana po Zakonu o ohranjanju narave, lahko pa spadajo tudi pod območja Natura 2000, kar je v Sloveniji urejeno v Uredbi o posebnih varstvenih območjih (območjih Natura 2000).
Nadzor v krajinskih parkih in drugih zavarovanih območjih izvajajo inšpektorji (Inšpektorat za okolje in prostor, Inšpekcija za okolje in naravo) ter naravovarstveni nadzorniki, ki so za to posebej usposobljeni in imajo pooblastilo ministra. Predlagamo, da glede kršitev obvestite upravitelja krajinskega parka (Javni zavod Krajinski park ljubljansko barje) ter pristojno območno enoto Zavoda RS za naravo s pobudo, da tudi oni posredujejo ustrezno pobudo inšpekcijski službi.
V primeru hudega onesnaženja ali degradacije okolja, bi lahko šlo tudi za katero od kaznivih dejanj zoper okolje, prostor in naravne dobrine iz dvaintridesetega poglavja Kazenskega zakonika (KZ-1). Če ravnanje izpolnjuje zakonske znake kaznivega dejanja, lahko podate kazensko ovadbo Policiji ali Okrožnemu državnemu tožilstvu, ki lahko v (pred)kazenskem postopku po uradni dolžnosti pridobivata tudi druge podatke, do katerih vi morda niste uspeli priti.
Kako se vključiti v postopke in poskrbeti, da bo obrat, ki ima vpliv na okolje, delovalo pravilno in v skladu s predpisi?
od ARSO pridobite informacijo, ali mora obrat pridobiti okoljevarstveno dovoljenje;
če da, od ARSO pridobite okoljevarstveno dovoljenje in ugotovite pogoje, pod katerimi mora obrat delovati;
ob morebitnih kršitvah podajte prijavo pristojnemu inšpektoratu (glej tudi vprašanje 12), pri čemer navedite čim več konkretnih podatkov (lokacija obrata ter domnevne nepravilnosti);
v kolikor bi v prihodnosti prišlo do prekomernih emisij ali poškodovanja okolja, imate možnost postopanja po določbah ZVO-1 oz. Obligacijskega ter Stvarnopravnega zakonika, za kar priporočamo pomoč odvetnika.
ARSO v predhodnem postopku za vsak obrat, ki bi lahko imel vpliv na okolje, odloča, ali je potrebno opraviti presojo vplivov na okolje. Če se obrat še vzpostavlja, se lahko pod določenimi pogoji kot stranski udeležence, ki izkaže pravni interes, vključite v postopek pridobitve okoljevarstvenega dovoljenja in v okviru postopka skrbite, da bo obrat imel čim manjši vpliv na okolje, ali v primeru prekomernih vplivov na okolje ne bo izpolnjeval pogojev za pričetek delovanja. Več o vključevanju v postopek pridobitve okoljevarstvenega dovoljenja si lahko preberete na podstrani Postopki (glej ‘okoljevarstveno dovoljenje’). Zoper negativno odločitev ARSO (da presoja vplivov na okolje ni potrebna) je možna pritožba, o kateri odloči Ministrstvo za okolje in prostor, nato pa je na voljo še upravni spor, za katerega priporočamo pomoč pravnega strokovnjaka.
Če obrat že deluje, lahko na podlagi Zakona o dostopu do informacij javnega značaja od ARSO pridobite podatke o tem, kakšno okoljevarstveno dovoljenje ima obrat (več o zahtevku na spletni strani Informacijskega pooblaščenca).
Če menite, da prihaja do kršitev okoljevarstvenega dovoljenja pri delovanju obrata, lahko to prijavite na Inšpektorat za okolje in prostor. Pri naznanitvi prekrška morate upoštevati, da se vaše prijave upoštevajo kot obvestila o domnevnih nepravilnostih oz. kot pobude za ukrepanje, ne pa kot zahteve za uvedbo inšpekcijskega postopka. Prijavitelj torej ne more zahtevati od inšpektorja, da začne inšpekcijski postopek, ima pa pravico, da ga inšpektor obvesti o svojih ukrepih, vendar mora to zahtevo navesti v prijavi. V prijavi navedite čim več podatkov – iz prijave mora biti razvidna lokacija predmeta prijave ter domnevne nepravilnosti. Prijava je lahko anonimna, vendar v tem primeru prijavitelju inšpekcija ne odgovarja na pošto, prav tako se ga ne obvesti o sprejetih ukrepih. V primeru, da oseba poda lažno prijavo, pa se prijavitelja lahko tudi kaznuje z globo. Inšpekcijski postopek poteka na podlagi Zakona o inšpekcijskem nadzoru. Ko je inšpekcijski postopek uveden, pa vendarle lahko z zahtevki za dostop do informacij javnega značaja pridobite kakšne listine iz spisa, če lahko navedete, katere želite – npr. zapisnik o opravljenem ogledu.
Ker je posebej pomembna morebitna nevarnost onesnaženja vode, vas opozarjamo tudi na možnost uveljavljanja okoljske škode. Če bi se izkazalo, da je zaradi onesnaženja v vodi prišlo do škode na zavarovanih vrstah rastlin in živali ali vodi na način, da je ogroženo zdravje, je možno uveljavljati t.i. okoljsko škodo po ZVO-1 (členi 110a–110i). ZVO-1 navaja, da kdor povzroči okoljsko škodo, je pod določenimi pogoji dolžan nositi stroške sanacije te škode. Okoljska škoda je škoda, povzročena posebnim delom narave: tlom, vodi, zavarovanim živalskim vrstam ter njihovim habitatom in habitatnim tipom. Po načelu »povzročitelj plača« so določeni povzročitelji (pravne osebe) dolžni izvesti preventivne in sanacijske ukrepe. V postopku ugotavljanja odgovornosti za okoljsko škodo in njene sanacije so lahko stranski udeleženci pravne ali fizične osebe, ki so zaradi nastanka okoljske škode prizadete, ali bi bile lahko prizadete, in nevladne organizacije s statusom delovanja v javnem interesu na področju varstva okolja. Postopek v skladu z Zakonom o varstvu okolja (110.a do 110i. člen) vodi ARSO, zoper njegovo odločitev pa je možen upravni spor – vložitev tožbe v roku 30 dni na Upravno sodišče. Več o tem in postopku si lahko preberete na strani Zagovornikov okolja pod rubriko »postopki«.
Obstaja tudi možnost varovanja pravice do zdravega življenjskega okolja po 14. členu Zakona o varstvu okolja, ki določa, da lahko za uresničevanje pravice do zdravega življenjskega okolja državljanke ali državljani kot posameznice ali posamezniki ali njihova društva, združenja in organizacije pred sodiščem zahtevajo, da nosilka ali nosilec posega v okolje ustavi poseg, če bi ta povzročil ali povzroča čezmerno obremenitev okolja, ali če bi povzročil ali povzroča neposredno nevarnost za življenje ali zdravje ljudi, ali da se mu prepove začeti izvajanje posega v okolje, če je izkazana velika verjetnost, da bi povzročil takšne posledice.
T.i. civilnopravno varstvo pa zajema še dve možnosti (odvisno od vrste kršitve):
– Odstranitev škodne nevarnosti in prenehanje s kršitvijo osebnostnih pravic po Obligacijskem zakoniku; 133. člen Obligacijskega zakonika omogoča zahtevo, da se odstrani škodna nevarnost, pri čemer je možno podati zahtevek tudi, če nastane škoda pri opravljanju splošno koristne dejavnosti, za katero je dal dovoljenje pristojni organ, vendar le za povrnitev škode, ki presega običajne meje. Zahtevajo se lahko upravičeni ukrepi za preprečitev nastanka škode ali za njeno zmanjšanje. V zvezi z zahtevkom za prenehanje kršitev osebnostnih pravic (134. člen) pa ima vsakdo pravico zahtevati prenehanje dejanja, s katerim se krši nedotakljivost človekove osebnosti, osebnega in družinskega življenja ali kakšna druga osebnostna pravica, da se prepreči tako dejanje, ali da se odstrani njegove posledice.
– Varstvo pred imisijami po Stvarnopravnem zakoniku; varstvo pred imisijami po Stvarnopravnem zakoniku je lahko aktualno varstvo v primerih, ko okoljski predpisi ne določajo zgornjih meja določenih emisij (npr. smrad). Prizadeti lahko zahteva opustitev vznemirjanja z imisijami po 99. členu v povezavi s 75. členom. Imisije so dejanja in vzroki, ki izvirajo iz ene nepremičnine in otežujejo uporabo drugih nepremičnin čez mero, ki je glede na naravo in namen nepremičnine ter glede na krajevne razmere običajna, ali povzročajo znatnejšo škodo.
Kaj storiti v primeru, ko se komunalna voda izteka v potok ali reko?
se v primeru, da menite, da je voda onesnažena, pridobite dokazila o nastali škodi, morebitnih presežnih vrednostih in dokazih, da je to onesnaženje zelo verjetno povzročil jasno določen onesnaževalec;
če ugotovite, da so presežene mejne vrednosti po Uredbi o emisiji snovi in toplote pri odvajanju odpadnih voda v vode in javno kanalizacijo, podajte prijavo Inšpektoratu za okolje in prostor, morebitno okoljsko škodo pa ARSO;
v primeru sumu kaznivega dejanja po 333. členu Kazenskega zakonika (obremenjevanje in uničenje okolja in prostora) podate ovadbo Policiji ali Okrožnemu državnemu tožilstvu (ti lahko pridobivajo dodatne podatke o kaznivem dejanju, ki jih sami morda ne morete pridobiti).
Vprašanje emisij snovi v vodo ureja Uredba o emisiji snovi in toplote pri odvajanju odpadnih voda v vode in javno kanalizacijo, med prilogami katere najdemo tudi mejne vrednosti parametrov onesnaženosti pri neposrednem in posrednem odvajanju. Navedeno je podlaga za vrednotenje rezultatov meritev.
Skladno s 101. členom Zakona o varstvu okolja (v nadaljevanju ZVO-1) mora povzročitelj obremenitve za okolje pri opravljanju svoje dejavnosti zagotavljati monitoring vplivov svojega delovanja na okolje (obratovalni monitoring) in podatke obratovalnega monitoringa sporočati ministrstvu, javnosti in občini, na območju katere oseba obratuje. Na Agencijo RS za okolje (ARSO) se lahko obrnete zaradi pridobivanja podatkov o monitoringu (poročil, ki jih prejme ARSO). Nanjo lahko naslovite tudi zahtevo za dostop do informacij javnega značaja z namenom pridobitve strokovnih podlag in študij, ki so bile podlaga za izdajo okoljevarstvenega dovoljenja. Na podlagi Zakona o dostopu do informacij javnega značaja imate pravico dostopa do vseh informacij, ki izvirajo iz delovnega področja organa, ki so v obliki dokumenta ali kakšnega drugega dokumentarnega gradiva, ki ga je organ izdelal sam, v sodelovanju z drugim organom ali pridobil od drugih oseb. Informacije so zavezani posredovati vsi državni organi, pa tudi gospodarske družbe ali druge osebe zasebnega prava, ki je pod neposrednim ali posrednim prevladujočim vplivom, države, občin ali drugih oseb javnega prava. Vse o zahtevku za dostop do informacij, rokih za odgovor in morebitno pritožbe si lahko ogledate na spletni strani Informacijske pooblaščenke.
V primeru, da bi monitoring pokazal nedovoljene količine snovi v vodi glede na Uredbo o emisiji snovi in toplote pri odvajanju odpadnih voda v vode in javno kanalizacijo, imate več možnosti, ki jih predstavljamo v nadaljevanju.
PRIJAVA NA INŠPEKTORAT RS ZA OKOLJE IN PROSTORV primeru izkazanih nedovoljenih količin snovi v vodi lahko podate prijavo na Inšpektorat RS za okolje in prostor. Skladno z Zakonom o inšpekcijskem nadzoru lahko zahtevate, da vas inšpektor obvesti o izvedenih ukrepih, nimate pa položaja stranke v postopku. Po začetku postopka lahko na podlagi Zakona o dostopu do informacij javnega značaja (podrobneje gl. zgoraj) zahtevate določene dokumente iz spisa (npr. zapisnik o ogledu).
V primeru nedovoljenih količin snovi v vodi obstaja možnost, da so izpolnjeni zakonski znaki kaznivega dejanja obremenjevanje in uničenje okolja in prostora po 333. členu Kazenskega zakonika (KZ-1). Kdor s kršitvijo predpisov povzroči čezmerno onesnaženje okolja, razvrednotenje okolja ali čezmerno rabo in izkoriščanje naravnih dobrin in s tem spravi v nevarnost življenje ali zdravje večjega števila ljudi, ali povzroči nevarnost za delno ali popolno poškodbo okolja ali uničenje okolja, se kaznuje z zaporom do dveh let. Zraven izkazanih nedovoljenih količin snovi v vodi mora biti torej v nevarnosti življenje ali zdravje večjega števila ljudi ali pa mora biti podana nevarnost za poškodbo ali uničenje okolja, da so izpolnjeni zakonski znaki tega kaznivega dejanja. Ovadbo zaradi suma kaznivega dejanja lahko podate policiji ali Okrožnemu državnemu tožilstvu, ki lahko v (pred)kazenskem postopku po uradni dolžnosti pridobivata tudi druge podatke, do katerih vi morda niste uspeli priti.
PRIJAVA OKOLJSKE ŠKODE NA ARSO
Povzročitelj obremenitve je skladno s 1. odstavkom 110. a člena ZVO-1 v zvezi z opravljanjem svoje dejavnosti odgovoren za preprečevanje neposredne nevarnosti za nastanek okoljske škode in za preprečevanje oziroma sanacijo okoljske škode ne glede na krivdo. Agenciji RS za okolje (ARSO) lahko prijavite nastanek okoljske škode, če je le-ta izkazana. Pogoj za izkazano okoljsko škodo je podan, če je v vodotoku ali v njegovi bližini kakšna zaščitena vrsta živali ali rastlin, ki je prizadeta z delovanjem obrata. V postopku ugotavljanja odgovornosti za okoljsko škodo in njene sanacije so lahko stranski udeleženci pravne ali fizične osebe, ki so zaradi nastanka okoljske škode prizadete, ali bi bile lahko prizadete, in nevladne organizacije s statusom delovanja v javnem interesu na področju varstva okolja. V primeru neposredne nevarnosti za nastanek okoljske škode mora njen povzročitelj skladno s 1. odstavkom 110. d člena ZVO-1 izvesti vse potrebne ukrepe, da to škodo prepreči, in nemudoma obvestiti ministrstvo o vseh pomembnih dejstvih, zlasti pa o dejanskem stanju okolja in izvedenih ukrepih. Ministrstvo lahko na podlagi Vašega obvestila od povzročitelja neposredne nevarnosti za nastanek okoljske škode zahteva določene informacije o tej nevarnosti ali z odločbo odredi izvedbo preprečevalnih ukrepov, vključno s podrobnejšimi navodili za njihovo izvedbo. V primeru, da je okoljska škoda že nastala, mora njen povzročitelj skladno s 1. odstavkom 110. e člena ZVO-1 ministrstvo nemudoma obvestiti o vseh pomembnih dejstvih, izvesti vse potrebne ukrepe za njeno omejitev in poslati ministrstvu informacije o nastali okoljski škodi in predlog sanacijskih ukrepov v odobritev. Na podlagi 3. odstavka istega člena ministrstvo povzročitelju z odločbo odredi izvedbo najustreznejših sanacijskih ukrepov.
PREDLOG ZA ODVZEM OKOLJEVARSTVENEGA DOVOLJENJA PO ZVO-1
Predlog lahko poda inšpektor, predpogoj pa je, da najprej ugotovi kršitev pogojev iz okoljevarstvenega dovoljenja ali ZVO-1, zaradi česar izda odločbo o uskladitvi obratovanja obrata s pogoji iz okoljevarstvenega dovoljenja ali s predpisi iz 18. ZVO-1. Ministrstvo okoljevarstveno dovoljenje z odločbo odvzame na predlog pristojnega inšpektorja, če upravljavec v določenem roku ne izvrši njegove pravnomočne odločbe o uskladitvi obratovanja obrata s pogoji iz okoljevarstvenega dovoljenja ali s predpisi iz 18. ZVO-1, ki se nanašajo na delovanje obrata. Inšpektorju je podajo takšnega predloga na ministrstvo možno predlagati v primeru dokazov za večje nepravilnosti oz. kršitve okoljevarstvenega dovoljenja ali ZVO-1.
Kakšne pravice in v katerih postopkih lahko sodeluje NVO s statusom delovanja v javnem interesu na področju ohranjanja narave?
NVO s statusom delovanja v javnem interesu na področju ohranjanja narave lahko sodeluje v naslednjih postopkih odločanja oziroma ima naslednje pravice:
– pravica zastopanja interesov ohranjanja narave v vseh upravnih in sodnih postopkih, če gre za NVO – društvo s statusom delovanja v javnem interesu na področju ohranjanja narave (tretji odstavek 137. člena ZON); to pomeni, da društva s tem statusom lahko sodelujejo v vseh postopkih po ZON, pa tudi pri postopkih po Zakonu o vodah, Zakonu o gozdovih ali drugih upravnih postopkih, ali v sodnih postopkih;
– NVO lahko sodeluje v postopku navadnega gradbenega dovoljenja kot v postopku integralnega gradbenega dovoljenja:
o v navadnem postopku gradbenega dovoljenja lahko sodeluje NVO-društvo (četrta alineja drugega odstavka 36. člena GZ), po katerem je stranski udeleženec tudi kdo, če tako določa poseben zakon – ZON društvom omogoča, da sodelujejo v vseh upravnih in sodnih postopkih); v tem postopku ima potem tudi pravico do pritožbe v roku 8 dni, če je gradbeno dovoljenje izdala upravna enota in pravica do tožbe pred Upravnim sodiščem, če je odločbo izdalo ministrstvo (objekti državnega pomena) (prvi odstavek 47. člena GZ);
o v integralnem postopku izdaje gradbenega dovoljenja lahko sodeluje NVO (54. člen GZ); ni določen rok za vstop, vendar je potrebno ob vstopu podati vsebinske razloge za udeležbo; zanje ne velja domneva strinjanja z gradnjo, odvzem pravice do vključitve v postopek ter pritožbe, če ne priglasi svoje udeležbe v postopku (druga alineja drugega odstavka 50. člena v zvezi s prvim odstavkom 38. člena GZ); v tem postopku pravico do tožbe na Upravno sodišče (upravni spor) zoper gradbeno dovoljenje izdano v integralnem postopku, če je NVO sodelovala v postopku, pa tudi če ni sodelovala v postopku v roku 30 dni od objave odločbe na spletni strani e-uprava (47. in 58. člen GZ);
– pravica vložitve tožbe v upravnem sporu, če je predhodno aktivno sodelovala v postopku priprave tega prostorskega izvedbenega akta, tako da je podala pripombe ali predloge na razgrnjen akt; rok za vložitev tožbe v upravnem sporu je tri mesece od uveljavitve prostorskega izvedbenega akta (58. člen ZUreP-2).
Kakšne pravice in v katerih postopkih lahko sodeluje NVO s statusom delovanja v javnem interesu na področju varstva okolja?
NVO s statusom varstva okolja lahko sodeluje v naslednjih postopkih odločanja oziroma ima naslednje pravice:
– pritožba zoper odločitev ARSO v prehodnem postopku, da presoja vplivov na okolje ni potrebna – NVO se lahko pritoži v roku 15 dni od objave sklepa (51.a člen ZVO-1);
– pravica stranske udeležbe v postopku za izdajo okoljevarstvenega soglasja (OVS), če v 35 dneh od objave osnutka OVS (na spletni strani ARSO) vloži zahtevo za vstop v postopek (64. in 58. člen ZVO-1); v primerih, ko je za poseg potrebno tudi gradbeno dovoljenje, se OVS izda skupaj z gradbenim dovoljenjem v integralnem postopku izdaje gradbenega dovoljenja po GZ (glej naslednjo alinejo);
– pravica stranske udeležbe v integralnem postopku za izdajo gradbenega dovoljenja (54. člen GZ); rok za vstop ni določen, vendar je potrebno ob vstopu podati vsebinske razloge za udeležbo; zanje ne velja domneva strinjanja z gradnjo, odvzem pravice do vključitve v postopek ter pritožbe, če ne priglasi svoje udeležbe v postopku (druga alineja drugega odstavka 50. člena v zvezi s prvim odstavkom 38. člena GZ);
– pravico do tožbe na Upravno sodišče (upravni spor) zoper gradbeno dovoljenje izdano v integralnem postopku, če je NVO sodelovala v postopku, pa tudi če ni sodelovala v postopku, v roku 30 dni od objave odločbe na spletni strani e-uprava (47. in 58. člen GZ);
– pravica stranske udeležbe v postopku za izdajo okoljevarstvenega dovoljenja (OVD) za obratovanje narave, ki lahko povzroča onesnaževanje večjega obsega, če v 35 dneh od objave osnutka OVD (na spletni strani ARSO) vloži zahtevo za vstop v postopek (71. in 73. člen ZVO-1);
– pravica obvestiti ministrstvo pristojno za okolje (konkretno ARSO) o primerih okoljske škode in zahtevati, da ministrstvo ukrepa v skladu z določbami ZVO-1 (110.g člen ZVO-1); na podlagi tega pa lahko takšna NVO dobi položaj stranskega udeleženca v postopku odreditve sanacijskih ukrepov (110.e člen ZVO-1); ni določen rok za vstop;
– pravica vložitve tožbe v upravnem sporu, če je predhodno aktivno sodelovala v postopku priprave prostorskega izvedbenega akta, tako da je podala pripombe ali predloge na razgrnjen akt; rok za vložitev tožbe v upravnem sporu je tri mesece od uveljavitve prostorskega izvedbenega akta (58. člen ZUreP-2), njen pravni interes se šteje za izkazanega po samem zakonu (11. člen ZUreP-2).
Kaj je okoljska škoda in kako jo lahko uveljavljam?
Okoljska škoda je pravni institut po Zakonu o varstvu okolja (ZVO) in izhaja iz Direktive EU 2004/35/ES Evropskega parlamenta in Sveta o okoljski odgovornosti v zvezi s preprečevanjem in sanacijo okoljske škode.
V skladu s 110. členom ZVO:
”(1) Okoljska škoda, povzročena zavarovanim vrstam, njihovim habitatom in habitatnim tipom, je škoda, ki ima večji škodljiv vpliv na doseganje ali ohranjanje njihovega ugodnega stanja po predpisih o ohranjanju narave, ugotovljena na podlagi predpisanih meril.
(4) Okoljska škoda, povzročena tlom, je vsako onesnaženje z emisijami v, na ali pod tla, ki lahko ogrozi zdravje ljudi in presega predpisane standarde kakovosti tal iz 23. člena tega zakona.”
Okoljska škoda je torej škoda, povzročena zavarovanim vrstam, tlom in vodam. Kadar je določen povzročitelj škode ali je jasno da lahko škodo povzroči, ta odgovarja za izvedbo in financiranje preventivnih ukrepov in po povzročeni škodi sanacijskih ukrepov. Gre za delovanje v skladu z načelom mednarodnega in evropskega okoljskega prava ‘polluter pays principle’ oz. načelo ‘povzročitelj/onesnaževalec plača’.
Minister, pristojen za okolje, uredi podroben postopek uveljavljanja okoljske škode s Pravilnikom, konkretno pri varstvu zavarovanih vrst gre za Pravilnik o podrobnejših merilih za ugotavljanje okoljske škode.
Ta določa nekaj bistvenih predpostavk, ki jih je potrebno upoštevati pri prijavi okoljske škode, ki jo pošljemo na Ministrstvo za okolje in prostor. Bistveno je, da razpolagamo z javno dostopnimi podatki ali lastnimi raziskavami, na podlagi katerih lahko ugotovimo stanje v naravi pred ravnanjem povzročitelja škode, ter po povzročitvi škode, ter da lahko jasno dokažemo vzročno zvezo med ravnanjem povzročitelja in nastalo škodo. Pri tem ni pomembno, če je povzročitelj en ali več – glavno je, da je vzročna zveza dokazana.
Postopek ugotavljanja okoljske škode vodi ARSO.
Katere naloge opravlja Inšpekcija za okolje in prostor?
Inšpekcija za okolje in prostor pokriva številna področja, tako varstva okolja in ohranjanja narave, kot s področja urejanja prostora. IRSOP opravlja naloge:
inšpekcijskega nadzora nad izvajanjem predpisov s področja ravnanja z odpadki in čezmejnim pošiljanjem odpadkov,
inšpekcijskega nadzora nad izvajanjem predpisov s področja urejanja voda, vodnega režima in gospodarjenja z vodami ter industrijskega onesnaževanja in tveganja za okolje,
inšpekcijskega nadzora nad izvajanjem predpisov s področja varstva in ohranjanja narave,
inšpekcijskega nadzora nad izvajanjem predpisov s področja kakovosti zraka,
inšpekcijskega nadzora nad izvajanjem predpisov s področja uporabe kemikalij in gensko spremenjenih organizmov,
inšpekcijskega nadzora nad izvajanjem predpisov s področja hrupa,
inšpekcijskega nadzora nad izvajanjem predpisov s področja elektromagnetnega sevanja in svetlobnega onesnaževanja,
inšpekcijskega nadzora nad izvajanjem predpisov s področja urejanja prostora in naselij,
inšpekcijskega nadzora nad izvajanjem predpisov s področja graditve objektov,
inšpekcijskega nadzora nad izvajanjem predpisov s področja energetike v delu, ki se nanaša na izdane energetske izkaznice,
inšpekcijskega nadzora nad izvajanjem predpisov s področja rudarstva v delu, ki se nanaša na nelegalne kope na stavbnih zemljiščih,
inšpekcijskega nadzora nad izvajanjem predpisov s stanovanjskega področja,
inšpekcijskega nadzora nad izvajanjem predpisov s področja opravljanja geodetske dejavnosti in evidentiranja nepremičnin.
Izpostavljamo, da Inšpektorat za okolje in prostor ni pristojen za nadzor na gnojenjem kmetijskih površin – za ta nadzor je pristojen Inšpektorat za kmetijstvo, gozdarstvo, lovstvo in ribištvo.
Več informacij o Inšpektoratu najdete na spletni strani IRSOP. Prijavo na IRSOP lahko podate na tej povezavi.
Kje in kako lahko pridobimo informacije o občinskih prostorski načrtih slovenskih občin?
Večina občin omogoča samostojen vpogled v OPN – občinski prostorski načrt preko spletnih strani ali portalov kot sta PISO in iObčina, podatki o prostorskih aktih vseh občin so zbrani tudi na internetnem portalu države (Prostorski informacijski sistem).
Pazite, občinski prostorski akti so sestavljeni iz več delov, običajno so to vsaj odlok, grafika in priloge. Pri iskanju informacij o pogojih rabe prostora in gradnje je treba upoštevati vse sestavine akta.
Kdaj je najprimernejši čas za vključitev v načrtovanje prostorskega razvoja?
V našem naselju se vrstijo novogradnje, ki vznemirjajo prebivalce, novi objekti so veliko večji kot starejši, gradi se tudi na območjih, ki so včasih veljala za nezazidljiva, nove gradnje so v skladu s prostorskimi akti občine, kaj lahko storijo prebivalci?
Najbolj učinkovito je lahko sodelovanje v zgodnjih fazah načrtovanja, med pripravo prostorskih aktov, še preden so sprejete odločitve in usklajeni vsi pogoji načrtovanja. Takrat so še odprte možnosti za različne dogovore in usklajevanje interesov med akterji.
Prebivalci morajo biti zato, da bi lahko pravočasno in kar se da učinkovito sodelovali pri načrtovanju razvoja v lokalnem okolju, pozorni in se zanimati za občinsko prostorsko načrtovanje, za izdelavo in vsebino občinskih prostorskih načrtov (OPN) in občinskih podrobnih prostorskih načrtov (OPPN) ter se odzivati na vabila občine k sodelovanju na javnih delavnicah in razpravah. Izkoristiti morajo pravico do seznanjenosti z načrtovanimi spremembami in zahtevati od pristojnih (občine) razumljiva pojasnila o načrtovanih posegih in spremembah, ki jih bodo povzročile v okolju.
Učinke sodelovanja prebivalcev pri načrtovanju prostorskega razvoja lahko pomembno izboljša povezovanje. Medsebojno povezani prebivalci so bolj prepričljivi sogovorniki v procesih usklajevanja in priprave prostorskih načrtov ter tudi bolj uspešni v drugih fazah urejanja, pri skupnostnem upravljanju lokalnega okolja.
V primeru organiziranega delovanja lahko prebivalci povezani v civilno iniciativo, pod določenimi pogoji, uveljavljajo tudi pravno varstvo javnih interesov za katere se zavzemajo. V primeru problemov, ki presegajo lokalno okolje, se lahko prebivalci za nasvet in pomoč pri sodelovanju obrnejo na nevladne organizacije s področja urejanja prostora ali varstva okolja.
V veliko pomoč je prebivalcem, ki se zanimajo za urejanje prostora in varstvo okolja lahko spletna stran Zagovorniki okolja na kateri so podrobno predstavljeni sistem urejanja prostora in varstva okolja ter postopki priprave posameznih vrst prostorskih aktov in okoljskih dokumentov. V posebnem zavihku deluje povezava na Zeleno svetovalnico, to je možnost za pridobitev hitrega neodvisnega pravnega nasveta.
Vedno, tudi če se prebivalci problemov, ki jih v njihovem okolju povzročajo veljavni prostorski akti zavedo kasneje, torej že po sprejetju prostorskega akta, je dobro, da o tem kaj menijo obvestijo občino kot tudi, da podajo javno pobudo za spremembe akta, če ocenjujejo, da je to potrebno.
Kdaj je smiselno organizirati civilno iniciativo?
V postopku priprave državnega prostorskega načrta smo prizadeti prebivalci ostali brez podpore občine, kaj lahko storimo? Občina se s predlaganimi rešitvami strinja, prebivalci pa želimo, da se vplivno območje načrtovanega posega razširi in da se v presoja vplivov na okolje vključi bližnja poseljena območja in zagotovi izvedbo ustreznih omilitvenih ukrepov.
Kadar imajo prebivalci občutek, da je občina pozabila na njih, je dobro, da jo na to spomnijo. Občinska vodstva in uprave si prizadevajo zadovoljiti širok spekter lokalnih interesov in ustvariti kar najboljše pogoje za razvoj občine, zato se pogosto srečuje s pobudami in investitorji, ki na območju občine uveljavljajo svoje interese. V želji po omogočanju družbenega in gospodarskega napredka se včasih zgodi, da oblast interesov in želje prebivalcev ne upošteva v tolikšni meri, kot bi slednji želeli.
Dobro je, da prebivalci spremljajo procese prostorskega načrtovanja na svojem območju in da skušajo svoja pričakovanja pravočasno predstaviti predstavnikom občine in investitorjem. Če v teh razgovorih niso uspešni, je priporočljivo, da svoje ugovore javno predstavijo in da razmislijo, kako bodo ukrepali v nadaljevanju. Med drugim je v takem primeru tudi skrajni čas za povezovanje in tudi za oblikovanje civilne iniciative. V procesu priprave prostorskih aktov imajo prizadeti občani možnost, da svoje mnenje o posegih posredujejo v formalno proceduro v okviru javnih razprav in razgrnitev. Organizirani v civilno iniciativo lahko praviloma dosežejo za lokalno skupnosti in okolje boljše rešitve kot vsak posamezno.
Prakse vodenja občine in vključevanja prebivalcev v delo občine in v prostorsko načrtovanje so različne. V nekaterih občinah se predstavniki lokalne uprave in oblasti s prebivalci redno posvetujejo, občina zato dobro pozna pričakovanja in potrebe prebivalcev in jih lahko upošteva, nestrinjanja so redka. Kjer običajne poti sodelovanja s prebivalci od posvetovanj do javnih razprav ne delujejo, se pri prebivalcih lahko razvije občutek nemoči in ta ob napovedi večjih sprememb v lokalnem okolju lahko povzroči zaščitniški odziv prebivalcev, nakopičeno nezadovoljstvo se odrazi kot nasprotovanje spremembam v bivalnem okolju. V takih primerih prebivalci pogosto poskušajo vplivati na občino tudi povezano, preko organizirane interesne skupine ali civilne iniciative.
Civilne iniciative organizirajo različne dejavnosti, zbore ljudi in proteste, pišejo peticije občinskim in državnim organom, obveščajo o dogajanju medije in šrišo zainteresirano skupnost. S svojo dejavnostjo ustvarjajo pritisk na nosilce lokalne oblasti in si prizadevajo uveljaviti želene rešitve.
Civilne iniciative so lahko koristne, preko njih probleme na katere opozarjajo prebivalci spozna več ljudi in s tem se povečajo možnosti, da se aktivira politična volja za ugodno razrešitev problemov. Slabost civilnih iniciativ sta lahko velika polarizacija stališč (za in proti) in izražanje nestrpnosti do drugače mislečih.
Kaj lahko storim kot lokalni prebivalec za zagon celostne prenove območja mešane rabe v katerem živim?
Živimo v območju mešane rabe, število dejavnosti in uporabnikov v območju se po opustitvi proizvodnje povečuje, dogajajo se tudi različne nesreče, čas izvajanja dogodkov se podaljšuje, razmere v lokalnem okolju se poslabšujejo, prebivalci želimo, da se prekine negativni tok dogajanja, zagotovi javni red in snago ter spodbudi proces celostne prenove območja .
Pomembno je, da prebivalci o neželenem dogajanju v svojem bivalnem okolju obveščajo občino in tako najprej dosežejo, da se oblast začne zavedati problemov v območju. Opozarjanje na razmere prispeva k temu, da se politična oblast in lokalni akterji odzovejo in ustvarijo se priložnost za oblikovanje rešitev, hitrih ukrepov za izboljšanje pogojev bivanja in tudi bolj strateških in celovitih rešitev, ki vodijo k celoviti prenovi in reorganizaciji rabe.
Program celostne prenove območja v mešani rabi in lastništvu je organizacijsko in vsebinsko zahtevna naloga, njen zagon lahko sprožijo tudi angažirani prebivalci. Vključevanje prebivalcev v proces priprave programa prenove je potrebno v vsakem primeru, če so prebivalci aktivni že v fazi prepoznave problemov, je lahko proces priprave produktivnejši.
Kaj lahko storim, če opazim neprimerno obrezovanje dreves v svojem okolju in kdo je odgovoren za ravnanje z drevjem v lokalnem okolju?
Več časa nas že moti, kako se obrezuje drevesa v naši občini, obrezovanje je zelo obsežno, reže se tudi debele veje in močno spreminja podobo dreves in našega okolja, po nekaterih ocenah bo to imelo v prihodnosti velik vpliv na zdravstveno stanje dreves in na njihove funkcije in koristi, ki jih drevesa zagotavljajo prebivalcem in mestnemu okolju.
Na nestrokovno obrezovanje dreves odločno opozorite občino, to je tako predstavnike lokalne oblasti kot občinskih strokovnih služb, ki skrbijo za javne zelene površine. Vzdrževanje dreves sodi na področje urejanja javnih zelenih površin in obvezne lokalne gospodarske javne službe “urejanje in čiščenje javnih površin” (ZVO-1).
Pomembno je, da politična oblast in občinske strokovne službe izvedo, da se prebivalci ne strinjajo s prakso obrezovanja in da si prizadevajo za uveljavitev sprememb. Na občini vam bodo razložili, kaj se dogaja v prostoru, politični akterji pa se bodo lahko zavzeli za potrebne spremembe, od izvajalca del bodo zahtevali strokovno ustreznejše ravnanje.
Če boste izvedeli, da se težave z nestrokovnim delom nanašajo na drevesa, ki so v zasebni lasti, vztrajajte, pridobite od odgovornih pojasnila o tem, zakaj se občina ne zavzame za varovanje javnih koristi, ki jih zagotavljajo drevesa, opozorite na problem medije in predstavnike države.
Področje dela z urbanim drevjem je pri nas zakonsko neurejeno, obveznosti in pogoji vzdrževanja niso določeni z nobenim splošno zavezujočim predpisom, uveljavljena niso ne enotna pravila ne strokovne kvalifikacije za delo z drevesi. So pa občine dolžne zagotoviti izvajanje javne gospodarske službe urejanje in čiščenje javnih površin v okvir katere sodi tudi ravnanje z drevjem.
Večina občin se zaveda pomanjkljivosti aktualnega zakonskega okvira in si prizadeva za kakovost svojih strokovnih služb in izvajalcev del na javnih zelenih površinah in drevesih, na področje upravljanja z zasebnimi drevesi pa se zaradi pravnih zadržkov občine ne spuščajo. Ministrstvo za okolje in prostor se je na pravno praznino odzvalo in v novem Zakonu o urejanju prostora (2017) opredelilo možnost, da občine z odlokom o podobi naselij in krajine ustvarijo pravno podlago za strokovno bolj primerno ravnanje z vsem drevjem v naselju. Prebivalci lahko občino s kritičnimi odzivi na ravnanje z drevjem spodbudijo k pripravi takega odloka in ukrepanju ne glede na lastništvo dreves.
Kaj lahko storim za učinkovito zaščito odraslega drevja v našem naselju?
Vedno več prebivalcev se pritožuje zaradi sekanja odraslih, na videz, povsem zdravih dreves v naši občini, radi bi preprečili škodo, ki jo povzroča nepotrebno sekanje odraslih dreves, na občini pravijo, da to ni mogoče, ker so drevesa v zasebni lasti.
Prebivalci se lahko zavzamejo za zaščito odraslih dreves in pozovejo politično oblast, da občina vsa odrasla drevesa v naselju zaščiti pred nedovoljenim sekanjem zaradi širših javnih koristi urbanega drevja. Občina mora nato drevesa evidentirati in oblikovati pravila ravnanja in organizirati strokovno službo, ki bo izvajala naloge kot so izdaja dovoljenj za sekanje, določitev pogojev za nadomestno saditev, nadzor nad stanjem in svetovanje.
Izkušnje iz tujine pričajo, da so meščani praviloma zelo dovzetni za tak način ukrepanja lokalnih oblasti, da razumejo pomen dreves in spoštujejo varstvo javnih koristi dreves, ki so v njihovi lasti. Nekateri prebivalci mest se tudi pri nas še spominjajo, da je bila taka praksa ravnanja z drevesi v preteklosti običajna. Dovoljenje za posek preprečuje nepotrebno sekanje, zagotavlja nadomestno saditev dreves in omogoča nadzor nad stanjem.
Slovenske občine lahko po novem odrasla drevesa v naseljih zaščitijo s pomočjo občinskega odloka o podobi naselij in krajine in si s tem zagotovijo tudi pravno podlago za varstvo dreves v zasebni lasti. Rešitev predvideva novi zakon o urejanju prostora (ZUREP -2).
Kdo postavlja opozorilne znake po stanovanjskih območjih in kakšne so posledice neupoštevanja znaka?
V naselju so se začeli pojavljati znaki in table z napisi »privatno zemljišče«, ki so jim dodani tudi dodatni pripisi kot na primer, da je prehod čez območje prepovedan, ali da je parkiranje pred objektom dovoljeno samo lastnikom in prebivalcem določenega objekta.
Te znake običajno na zasebnih zemljiščih postavljajo lastniki, včasih po njihovem naročilu upravniki stanovanjskih stavb. Namen teh znakov je uveljavljati red in pravila rabe prostora na zemljiščih, ki so v zasebni lasti niso pa ograjena in zato dajejo vtis, da so v prosti javni rabi. Kršenje tako zapisanih prepovedi ni kaznivo, je pa pričakovano, da se jih uporabniki držijo in da tako spoštujejo voljo lastnikov.
Kdaj in kako lahko prebivalci izvemo, kakšna dela se načrtujejo in bodo izvedena na infrastrukturi v našem naselju?
Najboljši naslov za vprašanja o načrtovanih delih na infrastrukturi so vedno občina in njene občinske službe za gospodarske dejavnosti in promet. Občina je odgovorna za prostorsko načrtovanje in upravljanje občinske (lokalne) javne infrastrukture, pri tem je usklajena in seznanjena z načrtovano gradnjo državne infrastrukture. Občinski prostorski načrt vključuje podatke o obstoječi in načrtovani občinski in državni infrastrukturi, občina je vključena v postopek pridobivanja gradbenega dovoljenja za državno infrastrukturo. Strateško načrtovanje razvoja, vzdrževanje ter prenovo infrastrukture občina izvaja skupaj s svojimi režijskimi obrati in izvajalci javnih gospodarskih služb ter drugimi strokovnimi službami na osnovi načrtov razvoja in programov vzdrževanja in proračunom.
Občina je zainteresirana, da je izvajanje del na javni infrastrukturi organizirano tako, da sta življenje in delo prebivalcev čim manj motena, zato se o načrtovanju večjih del in sprememb na javni infrastrukturi s prebivalci posvetuje, jih s prebivalci usklajuje ter prebivalce o poteku del redno obvešča. Obveščanje o načrtovanju in izvajanju del na javni infrastrukturi občine izvajajo preko predstavitev načrtov, delavnic in javnih razprav, občinskih internetnih strani, lokalnih medijev in družabnih omrežij, obvestilnih tabel v prostoru in na druge krajevno običajne načine. Vključevanje prebivalcev v urejanje infrastrukture in kakovostno obveščanje o tekočih delih pomembno izboljšata možnosti prebivalcev, da se na gradnjo pripravijo ter tudi razumevanje prebivalcev za izvajanje del. Posebej se seznanjanje z javnosti z načrtovanimi posegi obrestuje v primerih, ko so potrebna nepredvidena in nujna dela, ki nastopijo občasno zaradi pomanjkljive ocene stanja, okvar in poškodb infrastrukture, ali drugih nenačrtovanih dogodkov.
Pristojnost za javno infrastrukturo je razdeljena med državo in občine ter različne izvajalce gospodarskih javnih služb. Načrtovanje, vzdrževanje in prenovo gospodarske javne infrastrukture lokalnega pomena občina izvaja v skladu s potrebami, zakoni in predpisi. Način izvajanja dejavnosti določa zakon o gospodarskih javnih službah (ZGJS), ki občinam narekuje sprejetje odloka o izvajanju gospodarskih javnih služb lokalnega pomena. Podrobne pogoje organizacije in izvajanja javnih služb občina določi v lokalnih predpisih, če ne določajo drugače predpisi pristojnih ministrstev.
Javne infrastrukture je več vrst, poleg prometne in energetske (plinovod, toplovod, elektrovod, javna razsvetljava), še komunalna (vodovod, kanalizacija, odlagališče odpadkov) in komunikacijska, vodna in druga infrastruktura za gospodarjenje z naravnimi viri in varstvo okolja in tudi urejene zelene in javne površine. Infrastrukturni vodi in objekti so zgrajeni v prostoru tako, da se med sabo ne motijo in da optimalno oskrbujejo naselje, zgoščujejo se v prostoru ob objektih, vzdolž prometnih komunikacij, ob in pod pasovi za pešce in vozila, pod javnimi odprtimi površinami. Gradnja in vzdrževanja infrastrukture terjata veliko usklajevanja med upravljavci različnih vrst infrastrukture. Gradnja in vzdrževanje lahko začasno zmotita, ali tudi trajno spremenita, utečen ritem in pogoje življenja v naselju. Največ problemov povzroča prebivalcem nenadna sprememba prometnega režima, ponavljanje gradbenih del na istem območju, res veliko slabe volje vzbuja ravnanje z odraslimi drevesi. Upravljavci in občina si prizadevajo, da je motenj zaradi urejanja javne infrastrukture čim manj.
Gradnja infrastrukture je skladno s predpisi o graditvi vedno prijavljena upravni enoti, organizirana v skladu z načrtom gradbišča in v prostoru označena z gradbiščno tablo, ki vključuje osnovne podatke o načrtovanem posegu in kontakte za pridobivanje informacij o načrtovanih posegih na gradbišču (vodja gradbišča, načrti, gradbeni dnevnik). Za obnovitvena dela (investicijsko vzdrževanje in prenova) označitev gradbišča ni obvezna, kadar gre za obnovitvena dela javne infrastrukture, ki se skladno z zakonom o graditvi štejejo za vzdrževalna dela v javno korist. Kljub temu mora biti vsako izvajanje del na javni infrastrukturi ustrezno prijavljeno, organizirano v skladu s predpisi o varnosti pri delu in na gradbišču morajo biti dostopne informacije o načrtovanem posegu (projekt za izvedbo oziroma načrt izvedbe).
Za potrebe urejanja cest zakon o cestah podaja pogoje za zaporo državne ali regionalne ceste, dovoljenje izvajalcem izda Direkcija za ceste. Pogoje za zaporo občinske ceste občina opredeli v odloku o občinskih cestah. Ti predpisi določajo tudi način obveščanja javnosti o kraju in času trajanja načrtovanih zapor. Praksa obveščanja javnosti o kraju in času zapor je sorazmerno utečena. Manj dobra je praksa predstavljanja načrtovanega dela prebivalcem in vključevanja prebivalcev tako v načrtovanje rešitev kot v organizacijo prometa v času gradnje in morebitnih zapor. Šibka točka informiranja in izvajanje del je organizacija začasnih ureditev prometa pri kateri se pogosto pozabi na potrebe kolesarjev in peščev. Težave lahko vsaka občina preprosto in učinkovito premosti s pravočasnim vključevanjem prebivalcev v načrtovanje procesov gradnje, prenove in vzdrževanja.
Za urejanje javnih zelenih površin, v okvir katerega sodi tudi ravnanje z drevesi, ministrstvo za okolje še ni pripravilo enotnih podzakonskih predpisov, zato so tudi način in pogoji izvajanja javne službe ter strokovni standardi in pravila ravnanja z drevesi, prepuščeni občinam. Občine ravnajo pri organizaciji dela in upoštevanju strokovnih standardov zelo različno, pogosto pripisujejo urejanju javnih zelenih površin manj pomena kot prebivalci, podobno kot država podcenjujejo pomen te komunalne dejavnosti za kakovost bivanja in zdravje prebivalcev ter se ne ukvarjajo dovolj z informiranjem prebivalcev o načrtovanih posegih, vzdrževalnih delih in načinih vzdrževanja in prenove javnih zelenih površin. Občine, ki imajo sprejete lokalne predpise o urejanju zelenih površin in upoštevajo mednarodne standarde ravnanja z drevesi ter oblikujejo lastne smernice za načrtovane in vzdrževanje, praviloma organizirajo bolj kompetentne strokovne službe, svoje režijske obrate in aktualno predstavljajo svoje delo prebivalcem v primerjavi s tistimi, ki delo z načrtovanjem in vzdrževanjem v celoti prepuščajo javnim podjetjem in koncesionarjem.
Dela na javni infrastrukturi izvajajo izbrani izvajalci javne službe, javna podjetja in izvajalci del s pooblastili in v povezavi s pristojnimi na ravni države in občine. O načrtovanih zaporah in delu na cestah izvajalci obveščajo javnost v skladu s predpisi, pričakovanim potekom dela in zahtevami pristojnega upravljavca. Enako velja tudi pri urejanju javnih zelenih površin in ravnanju z drevesi, za informiranje prebivalcev o načrtovanih delih je odgovorna občina. Prebivalci upravičeno pričakujejo, da bo občina zavarovala njihov interes za urejeno in zdravo bivalno okolje, ki ga povezujejo z urejenimi zelenimi površinami in zdravim ter ustrezno vzdrževanim drevjem. Dobra praksa upravljanja veleva, da upravljavec poskrbi za pravočasno informiranje lokalnega prebivalstva o načrtovanih delih, o poteku in naravi dela. V primeru lokalne infrastrukture je občina tista, ki določa vse pogoje izvajanja del, v primeru državnih pristojnosti je občina tista, ki mora biti seznanjena z vsemi pogoji izvajanja del. Ne glede na pristojnosti, naravo posega in vrsto infrastrukture je občina tista, ki ima največ informacij o načrtovanih posegih in ki je dolžna in lahko najbolje poskrbi za prenos informacij o načrtovanih delih do lokalnega prebivalstva.
Kakšne objekte lahko gradimo na kmetijskih zemljiščih in zakaj?
Načeloma na kmetijskih zemljiščih ni dovoljena gradnja, izjema so pomožni in drugi objekti, ki so potrebni za izvajanje kmetijske (primarne) dejavnosti. Pravila graditve objektov na kmetijskih zemljiščih določajo občinski prostorski načrti (OPN) na osnovi zakona o kmetijskih zemljiščih, zakona o urejanju prostora in gradbenega zakona v povezavi s podrejenimi predpisi kot je predpis, ki ureja razvrščanje objektov glede na zahtevnost gradnje.
Zakon o kmetijskih zemljiščih (ZKZ) ureja varstvo kmetijskih zemljišč in njihovo upravljanje in se uporablja lahko tudi za gozdna zemljišča kadar to ni v nasprotju z zakonom o gozdovih. ZKZ določa, da je ministrstvo za kmetijstvo nosilec urejanja prostora v postopkih prostorskega načrtovanja in tudi v postopkih v katerih se spreminjata obseg in podrobna namenska raba z objekti za kmetijsko proizvodnjo. ZKZ tudi zelo natančno določa, katere vrste objektov in posegov (ZKZ, člen 3. č in 3.ča) lahko lokalna skupnost (občina) dovoli izvesti na kmetijskih zemljiščih v lokalnem prostorskem aktu, to je v OPN-ju. ZKZ torej določa splošne pogoje za graditev na kmetijskih zemljiščih, občina pa konkretno in podrobno določi pogoje graditve na kmetijskih zemljiščih v svojem občinskem prostorskem načrtu.
Občina določila o varstvu kmetijskih zemljišč in graditvi pomožnih in drugih objektov na kmetijskih zemljiščih za potrebe izvajanja proizvodnje dejavnosti prenese v osnutek občinskega prostorskega načrta glede na potrebe in možnosti, osnutek uskladi z ministrstvom za kmetijstvo in drugimi nosilci urejanja prostora in prebivalci ter uveljavi z občinskim prostorskim načrtom. Pri odločanju o dopustni gradnji na kmetijskih zemljiščih občina skupaj s pripravljavci strokovnih podlag in občinskega prostorskega načrta upošteva zakonodajo ter namen graditve in vplive gradnje na okolje in na rabo prostora. Prostorske načrtovalce pri določanju pogojev za graditev na kmetijskih zemljiščih oziroma pri presoji sprejemljivosti te gradnje zanimata tako poseg kot dejavnost, ki ji je gradnja namenjena, predmet presoje so vedno obseg in podoba pomožnih in drugih objektov na kmetijskih zemljiščih kot tudi dejavnost, ki jo ta gradnja podpira ter vplivi na krajino. Občine skušajo z določili prostorskega akta in podrejenimi lokalnimi predpisi omejiti negativne vplive enostavnih in drugih nezahtevnih objektov za proizvodnjo na kmetijska zemljišča, okolje in na krajino ter z različnimi lokalnimi predpisi in spremljanjem stanja v prostoru preprečiti spremembo namembnosti objektov namenjenih primarni proizvodnji v druge dopolnilne, prostočasne ali pridobitne dejavnosti, ki bi lahko ogrozile razvojni potencial zemljišč in krajine.
Vsaka nenadzorovana sprememba namembnosti objektov, ki so bili zgrajeni za potrebe izvajanja kmetijske dejavnosti, v drugo namensko rabo je lahko problematična z vidika tveganj, ki jih to predstavlja za razvoj primarne proizvodnje, varstvo kmetijskih zemljišč, vpliv na lokalno infrastrukturo in na druge dejavnosti ter na razvojne možnosti, ki jih lokalna skupnost gradi na kakovosti lokalne krajine. Namembnost objektov določa uporabno dovoljenje. Po novem gradbenem zakonu (GZ, 2018) je uporabno dovoljenje obvezno za vse objekte zgrajene z gradbenim dovoljenjem; za objekte, ki so izpolnjevali pogoje za gradbeno in uporabno dovoljenje po prejšnjem zakonu (ZGO-1) velja, da imajo po novem zakonu pridobljeno gradbeno in uporabno dovoljenje, pri čemer lahko stranka pridobi tudi odločbo občine; za vse lastnike enostanovanjskih objektov velja, da brez porabnega dovoljenja objektov po novem zakonu ni možno več prodati in oddati v najem, prav tako ni možno brez uporabnega dovoljenja pridobiti hišne številke, ali se priklopiti na javno komunalno infrastrukturo.
Nekoliko drugače je urejeno področje objektov za katere ni potrebno gradbeno dovoljenje. Uredba o razvrščanju objektov glede na zahtevnost (2018) določa štiri vrste objektov in določa, da za enostavne in nezahtevne objekte nista potrebna gradbeno in uporabno dovoljenje oziroma za enostavne objekte ni potrebno gradbeno dovoljenje, za nezahtevne objekte pa je potrebna pridobitev gradbenega dovoljenja po skrajšanem postopku (enostavnejši in krajši postopek, ne zahteva se predložitev projektne dokumentacije in mnenj nosilcev urejanja prostora razen potrdila občine, da je gradnja skladna s prostorskimi akti občine in mnenj sosedov). Med enostavne in nezahtevne objekte sodijo tudi objekti, ki jih skladno z ZKZ lahko občine umeščajo na kmetijska zemljišča v OPN kot so npr. enostavni objekti: zajetje ali vodnjak z globino do 30m, enoetažni pritlični objekt površine do 4 m2 in največ 2 m višine, čebelnjak površine največ 20m2 in višine največ 3m, kozolec dolg največ 30m in visok 6m, senik bruto površine največ 30m2 in visok do 6m in/ali nezahtevni objekti: ograje nižje od 2,2 m, škarpe in podporni zidovi do višine 1,5 m, večji kozolci in skednji ali seniki (največ 150m2 in višina 6m). Določila uredbe in zakona o graditvi objektov vodijo presojo sprejemljivosti konkretnih predlogov (pobud) za izvedbo posegov in graditev na kmetijskih zemljiščih in oblikovanje pogojev za graditev v okviru občinskega prostorskega načrta. V interesu občine, njenih prebivalcev in izvajalcev dejavnosti je, da je gradnja objektov na kmetijskih zemljiščih načrtovana celostno, da je okoljsko sprejemljiva in podpira izvajanje dejavnosti ter oblikuje podobo krajine zato je upravičeno smelo opredeljevanje pogojev za gradnjo enostavnih in nezahtevnih objektov. Nekatere občine imajo za to izdelana tudi zelo konkretna načrtovalska priporočila in smernice.
Kaj je začasna raba kmetijskih objektov in kako vpliva na okolje?
Začasna raba kmetijskih objektov je podobno kot začasna raba drugih objektov in zemljišč raba, ki je drugačna od osnovne namenske rabe, konkretno je to lahko raba pomožnega kmetijskega objekta za kulturno dejavnost ali stanovanjskega objekta za gostinski program in turistično dejavnost, torej raba ni predvidena v prostorskih aktih in ni v skladu z uporabnim dovoljenjem.
Začasna raba je sicer namenjena oživljanju zapuščenih in nerabljenih prostorov in izboljšanju prostorskih pogojev za izvajanje dejavnosti ter hkrati tudi zaščiti objektov pred propadanjem, ohranjanju ali tudi dvigu ekonomske, družbene in kulturne vrednosti objektov oziroma prostora. Zamišljeno je, da se z začasno rabo objekt ali zemljišče samo za določen čas nameni drugi rabi kot je predvidena v prostorskih aktih občine, na način, ki ohrani vrednost objekta in hkrati ne spremeni bistveno njegovih značilnosti in ne prepreči izvajanja osnovne dejavnosti ali realizacije načrtovanih dejavnosti in izvajanja dejavnosti in rabe sosednjih objektov in zemljišč. Tako se lahko omogoči, da se na zemljišču namenjenem graditvi začasno omogoči vrtičkarstvo, ali da se v objektu namenjenemu kmetijstvu začasno omogoči izvajanje kulturne ali druge prostočasne dejavnosti, ki dopolnjuje kmetijsko dejavnost.
V primeru kmetijskih objektov so pogoji za izvajanje začasne rabe omejeni oziroma povezani s pogoji gradnje na kmetijskih zemljiščih. Zaradi varstva kmetijskih zemljišč so pogoji gradnje na kmetijskih zemljiščih precej strogo vezani na potrebe primarne dejavnosti. Sprememba rabe kmetijskih objektov za potrebe nekmetijskih dejavnosti, ki niso povezane s primarno rabo ni zares zaželena, začasna sprememba rabe kmetijskih objektov za potrebe izvajanja dejavnosti, ki dopolnjujejo primarno dejavnost, pa je lahko sprejemljiva oziroma je sprejemljiva pod določenimi pogoji. Pogoje začasne rabe lahko občina določi v OPN, lahko pa začasno rabo omogoči v skladu z zakonom (ZureP-2) tudi na osnovi lokacijske preveritve.
Potreba po začasni rabi se v prostoru ustvari kadar se iz nekega določenega razloga zaustavi izvajanje namenske rabe oziroma načrtovane dejavnosti. Razlogi za potrebo po začasni rabi so lahko različni in se v prostoru odrazijo posamično ali zgoščeno. Povečane potrebe po začasni rabi so značilne za čas gospodarskih kriz, v katerem se po eni strani zelo upočasnijo, ali za določen čas celo ustavijo, procesi načrtovane gradnje in prenove, hkrati pa se poveča tudi interes za razvoj novih dejavnosti. Podoben učinek imajo na rabo kmetijskih objektov lahko demografske spremembe, ki vplivajo na praznjenje podeželja in povečujejo potrebe po razvoju novih dejavnosti in povečanju razvojne privlačnosti lokalnega okolja. Potreba po začasni rabi objektov zemljišč se lahko razvije pri lastniku, lahko pa tudi v lokalni skupnosti, med uporabniki prostora ali drugih, tudi zunanjih akterjih. Začasna raba lahko kljub osnovni ideji o začasnosti postopoma privede tudi do trajne spremembe namenske rabe.
Občina lahko že v procesu priprave OPN, oblikuje ali evidentira pobude za omogočanje začasne rabe na določenem območju (enoti urejanja prostora – EUP) in na izbranih območjih določi prostorske izvedbene pogoje za začasno rabo. Zakon o urejanju prostora (ZureP-2) pa določa, da lahko občina tudi mimo določil OPN, z manjšim odstopanjem od namenske rabe omogoči začasno rabo objekta z izvedbo lokacijske preveritve. Primer in pogoji, pod katerimi se lahko z lokacijsko preveritvijo omogoči začasna raba prostora, so določeni v 130. členu ZUreP-2. Začasna raba ne sme biti v nasprotju z javnim interesom in cilji prostorskega razvoja, ne sme onemogočati izvedbe trajno načrtovanih prostorskih ureditev in predvidenih posegov v prostor, vključno z izvedbo pripravljalnih del zanje, ne sme zmanjševati možnosti pozidave sosednjih zemljišč, terjati izvedbe nove ali povzročiti bistvenega povečanja obremenitve obstoječe komunalne opreme na območju, in biti v nasprotju s pravnimi režimi. Z lokacijsko preveritvijo občina določi zemljišča, na katerih je začasna raba dopustna, določi čas njenega izvajanja, pogoje zanjo ter uredi druga s tem povezana vprašanja.
Začasna raba objektov in zemljišč se vedno omogoča z določenimi nameni, ki prispevajo k izkoriščenosti prostora in so skladni s cilji prostorskega razvoja in lokalne skupnosti. V primeru kmetijskih objektov lahko začasna raba negativno vpliva na kmetijska zemljišča, na primarno rabo in na krajino kot celoto, ali pa se celo nenačrtovano spremeni v stalno rabo. V vsakem primeru je začasno rabo kmetijskih objektov občina dolžna omogočiti na osnovi celovite presoje vplivov na okolje in na izvajanje dejavnosti in rabo drugih objektov ter tudi budno spremljati izvajanje in ga pravočasno prekinit v primeru ugotovljenih nepravilnosti ali morebitne zlorabe instituta začasne rabe ter preprečiti negativne posledice in nepovratno škodo.
Pod kakšnimi pogoji deluje vrtičkarstvo ali, kako lahko občani vrtnarijo v mestu in kako bi lahko izboljšali pogoje za samooskrbno vrtnarjenje v urbanem okolju?
Pogoje za urbano vrtnarjenje in samooskrbo v okviru svojih pristojnosti za urejanje prostora in varstvo okolja določi občina v občinskem prostorskem načrtu in podrejenih predpisih, ob tem občina tudi zagotavlja skladnost z nadrejenimi predpisi in področno zakonodajo kot npr. s predpisi s področja kmetijskih zemljišč. Prebivalci lahko pridelujejo vrtnine v urbanem okolju za samooskrbo na svojih kmetijskih zemljiščih in vrtovih ob stanovanjskih hišah. Za prebivalce, ki niso lastniki pridelovalnih površin in zemljišč primernih za pridelavo vrtnin obstaja več možnosti za vrtnarjenje (vrtičkarstvo): vrtnarijo lahko na najetih vrtovih in kmetijskih površinah, na posebej urejenih vrtičkarskih območjih ali tudi na drugih površinah, če za to obstajata dovoljenje občine in soglasje lastnika. Občine načrtujejo in omogočajo razvoj vrtičkarstva različno. Veliko jih v občinskem prostorskem načrtu (OPN) določi tudi površine za vrtičkarstvo (ZV), ki so dolgoročno namenjene za samooskrbno pridelavo vrtnin, veliko občin vidi dodatne možnosti za vrtičkarstvo v okviru vzdrževanja in rabe zelenih površin in začasni rabi prostora. Občine lahko zelo pomembno izboljšajo pogoje za vrtičkarstvo v svojih mestih in drugih naseljih z organizacijskimi ukrepi: s podelitvijo odgovornosti za izvajanje dejavnosti na ravni občine in spodbujanjem povezovanja vrtičkarjev in skupnostnega vrtnarjenja.
Vrtičkarstvo kot oblika samooskrbe ima dolgo tradicijo v slovenskem okolju, neposredno je povezano z razvojem industrije in skrbjo za blaginjo urbanega prebivalstva. V preteklosti so tako lastniki tovarn kot dobro organizirane dejavnosti skupaj s stanovanji delavcem zagotovili možnost pridelovanja vrtnin. Enako so po drugi svetovni vojni so lokalne oblasti in graditelji ob stanovanjih zagotovili prebivalcem tudi možnosti za vrtnarjenje. Razvoj vrtičkarstva so občinske oblasti skušale regulirati z urbanističnim načrtovanjem in upravljanjem z zemljišči, vendar pa so težko sledile potrebam in prebivalci vedno iskali in našli tudi možnosti za vrtnarjenje na površinah, ki niso bile načrtovane za potrebe vrtnarjenja, na zapuščenih zelenicah in najetih kmetijskih zemljiščih se je dejavnost razvijala tudi neformalno (nelegalno), to je mimo formalno s prostorskimi načrti predpisanih pogojev rabe prostora. V vseh velikih in v številnih majhnih slovenskih mestih so bila v nekem obdobju s soglasjem občine in lastnikov urejena območja vrtičkov in organizirane vrtičkarske skupnosti (društva), hkrati pa so delovala tudi vrtičkarska območja, ki so si jih prebivalci uredili samovoljno na zemljiščih za katera se lastniki niso zares zanimali. V dinamiko odnosa med načrtovanjem vrtičkarstva in potrebami prebivalcev po pridelavi vrtnin za samooskrbo, je v 90-tih letih poseglo preoblikovanje družbeno gospodarskega sistema, ki je spremenilo odnos do lastništva zemljišč in tudi pogoje za pridelavo vrtnin. Neformalno vrtičkarstvo je postalo mnogo manj sprejemljivo, občine in drugi lastniki so postali bolj ozaveščeni, odgovorni za rabo zemljišč in zainteresirani za zajem nadomestila za rabo prostora (najemnine) kar je vplivalo na to, da je postalo bolj pomembno, kako sta vrtičkarstvo in pridelava hrane za samooskrbo urejena z lokalnimi predpisi.
Dogajanje je v preteklem desetletju spodbudilo ambiciozno urejanje razmer v prostoru slovenskih občin (odstranjevanje nelegalnih vrtičkov) in načrtovanje novih vrtičkarskih območij v okviru priprave občinskih prostorskih načrtov in urejanja zelenih površin. Veliko občin je v zadnjih letih vključilo območja za razvoj vrtičkarstva v svoje prostorske načrte, vključilo pogoje za vrtičkarstvo med prostorsko izvedbene pogoje in omogočilo vrtičkarstvo kot začasno rabo prostora ter v okviru svojih pristojnosti določilo pogoje za vrtičkarstvo na kmetijskih zemljiščih. Posamezne občine so se zelo zavzele za nadzor nad podobo vrtičkarskih območij, oblikovale in sprejele so lokalne predpise o podobi vrtičkarskih območij in uredile tipska območja oziroma prevzela pobudo pri urejanju številnih novih vrtičkarskih območij.
Ponudba vrtičkov v slovenskih mestih skuša slediti povpraševanju. Razkorak med potrebami in možnostmi za vrtičkarstvo v urbanem okolju, ki so ga prebivalci v preteklosti obvladovali s samoorganizacijo in neformalnim vrtičkarstvom, se je v zadnjem času očitno zmanjšal. Vrtičkarstvo je dobilo ustrezno mesto v urbanističnem načrtovanju in urejanju prostora, spremenil se je odnos urbanistov do dejavnosti in do načrtovanja vrtičkarstva. Vrtičkarstvo je prepoznano kot možna oblika vzdrževanja zelenih površin in začasna raba prostora. V primeru interesa lahko prebivalci s pomočjo občine hitro pridejo do odgovora, kje in pod kakšnimi pogoji lahko vrtnarijo za lastne potrebe. V primeru, da primerne možnosti za najem zemljišča v kraju bivanja ni, lahko občine in prebivalci s pomočjo primerov dobre prakse, ki so zbrani na interneti strani Mreže za prostor (www.prostorisodelovanja.si) in v Priročniku za skupnostno vrtnarjenje, poiščejo pot do ureditve novega vrtičkarskega območja.
Ključno priporočilo za urejanje vrtičkarstva je, da je treba slediti potrebam. V primeru povečanih potreb po vrtičkarstvu, ali želje po spodbujanju samooskrbe, mora občina prebivalcem hitro in učinkovito zagotoviti možnost pridelave vrtnin blizu kraja bivanja. Pri načrtovanju je ključno obvladovanje vplivov na okolje in stroškov opremljanja, izvedbo je treba načrtovati s soudeležbo prebivalcev pri urejanju in obratovanju. V mislih je treba imeti vsestransko koristnost vrtičkarstva (družbeni pomen) ter dejstvo, da je vrtičkarstvo dobro obvladljiva, zelo preprosta in prilagodljiva dejavnost, ki ne spreminja trajno narave prostora. Občine lahko najbolje sledijo potrebam in načrtujejo razvoj vrtičkarske dejavnosti, če v svoji upravi imenujejo za vrtičkarstvo odgovorno osebo in zagotovijo redno spremljanje stanja ter spodbujajo organizirano vrtičkarstvo. Vrtičkarji so lahko pri uresničevanju potreb bolj učinkoviti, če se med sabo povežejo in organizirano dogovarjajo o možnostih za vrtnarjenje.
Zakaj je pomembno varstvo krajine in kaj obsega?
Varstvo krajine je sestavljena dejavnost, določajo in urejajo ga predpisi in ukrepi iz različnih področij: prostora, okolja, ohranjanja narave, kulturne dediščine, kmetijstva in pridelave hrane, gozdarstva, turizma in rekreacije, s področja infrastrukture in prometa. V praksi varstvo izvajamo tako prebivalci, lastniki zemljišč in investitorji kot država in občina z rabo prostora in s prostorskimi in drugimi dokumenti, ki vodijo odločanje o rabi prostora in razvoju ter številne organizirane strokovne službe in izvajalci del, ki na terenu skrbijo za uresničevanje javnih politik, programov, načrtov in ukrepov skozi rabi prostora.
Krajina predstavlja razvojni vir in kulturno vrednoto, omogoča pridelavo hrane, bivanje in izvajanje drugih dejavnosti kot so izletništvo, turizem in rekreacija, krajina nas bogati in je vir navdiha in istovetenja, oblikuje našo identiteto in identiteto države. Krajina je odraz prežemanja med dejavnostjo narave in človeka, oblikuje se v procesih delovanja narave, rabe prostora in varstva npr. ohranjanja narave, okolja, kulturne dediščine in krajinskih značilnosti. Krajina je povezana, vplivi vsakega posega segajo preko administrativnih meja območja.
Razvoj in varstvo krajine sta neločljivo povezana, brez varstva krajine lahko razvoj povzroči degradacijo in siromašenje krajinske pestrosti ter postopno uničenje krajine kar ima za posledico uničenje razvojnih možnosti. Tako je razvoj v preteklosti že uničujoče vplival na krajino in prizadel lokalne prebivalce in kulturo, probleme in imajo povsod, kjer nekritično hitijo s pospeševanjem razvoja in pri tem ne upoštevajo ekološke in družbene vrednosti krajine. Razvojni pomen krajine je prepoznan na mednarodni ravni, Svet Evrope ga je potrdil z Evropsko konvencijo o krajini (2000), Slovenija je je podpisala leta 2001 in z zakonom ratificirala leta 2003 (UL RS, št.74/2003).
Varstvo krajine je sestavni del odločanja o razvoju v prostoru, poteka kontinuirano z vsakodnevno rabo prostora in se hkrati načrtuje in izvaja tudi na več sistemskih ravneh (od strateških programov do načrtov in dela na terenu) in področjih (prostor, kmetijstvo, turizem) preko številnih akterjev. Krajino varujemo z rabo in načrtovanjem, raba zagotavlja vzdrževanje stanja, načrtovanje nam omogoča tak razvoj rabe, ki hkrati prinaša gospodarsko korist in omogoča ohranjanje naravne in kulturne vrednosti krajine. Načrtovanje mora zato, da bi učinkovito varovalo krajino potekati od zgoraj navzdol in obratno, torej na vseh ravneh; načrtovanje razvoja in varstva krajine mora biti vključeno v načrtovanje razvoja na državni ravni, na ravni strateških dejavnosti kot sta kmetijstvo in turizem, v prostorskih načrtih občin (občinski prostorski načrti, krajinska zasnova, zeleni sistem) in v podrobno urbanistično načrtovanje ter tudi v načrtovanje drugih ureditev in dejavnosti. Da bi dosegli želeno kakovost krajine in preprečili degradacijo krajine moramo načrtovati tudi posege, ki ne sodijo v domeno graditve, to je spremembe v načinu pridelovanja hrane in v urejanju kmetijskih zemljišč, razvoj rekreacijske infrastrukture in podobne vsebine, ki ne pomenijo nujno spremembe namenske rabe in po naravi niso predmet gradbene zakonodaje. Brez krajinskih načrtov ne moremo oceniti vplivov posega na krajino in okolje ter sprejeti odločitev o njihovi družbeni, okoljski in gospodarski vzdržnosti (vsestranski dolgoročni sprejemljivosti ali trajnosti). Izdelava takih načrtov v Sloveniji še ni obvezna, je pa edini preverjen in zanesljiv način za dolgoročno učinkovito zagotavljanje varstva in razvoja krajine in prav nič že danes lastnikom, občinam, regionalnim agencijam in drugim nosilcem razvojnih interesov v krajini ne preprečuje, da si za potrebe odločanja o razvojnih namerah ne bi dali izdelati krajinskih načrtov.
Samo varstvo krajine vključuje prepoznavanje krajinskih značilnosti in vrednotenje. Gre za to, da hočemo še preden se odločimo o razvoju in nekem načrtu dobro razumeti, kakšen vpliv bosta imela načrtovana rešitev in dejavnost na sestavine krajine in na krajino kot celoto ter oblikovati usmeritve, ki omogočajo izvedbo načrtov in razvoj krajine. Preden se določimo o posegu, hočemo vedeti, kakšne bodo posledice načrta (graditve, ureditve poti ali prenove vinograda) zato, da bi preprečili nepotrebno škodo, uničenje narave ali izgubo vrednosti krajine. Vrednotenje krajine je tudi izhodišče za načrtovanje razvoja, vodi pripravo krajinske zasnove kot strokovne podlage za potrebe priprave občinskega prostorskega načrta in omogoča podrobno načrtovanje krajinske zasnove naselij in posameznih ureditev stanovanjskih, centralnih, rekreacijskih, turističnih, infrastrukturnih in prometnih območij. Vrednotenje vpliva na krajino je zaradi pomena razvojne vrednosti krajine za skupnost in prepoznane vrednosti pravočasne zaznave negativnih vplivov za razvoj tudi ena od vsebin celovite presoje vplivov na okolje, ki se po presoji pristojnih organov izdeluje za potrebe izdelave prostorskih načrtov. Presoja vplivov na krajino prispeva k izboljšanju načrtov in je sestavni del sistema varstva krajine.
Zgodovina dokazuje, da so odločitve o rabi prostora, o načrtih velikih novih ureditev za rabo, že v naši preteklosti vključevale tudi presojanje o vplivih načrtov na krajino oz. o tem, kako bosta narava in podoba krajine delovali po posegu. Z razvojem ohranjanja narave in varstva okolja se je v 60-tih letih 20. stoletja zavedanje o pomenu varstva okrepilo in oblikoval se je koncept krajinskega načrtovanja. Krajinsko načrtovanje upošteva pri oblikovanju rešitev sestavljeno naravo krajine, njen pridelovalni potencial, ekološko in kulturno vrednost. S krajinskim načrtovanjem lahko učinkovito rešujemo vprašanja o razvoju kmetijstva, prenovi vinogradov in gradnji novih objektov v krajini ter hkrati zagotovimo ohranjanje narave in skladno podobo kulturne krajine. S krajinskim načrtovanjem lahko razpravo ob prenovi vinogradniškega območja od smeri teras preusmerimo v vsebinsko tehtno razpravo o načrtovanem donosu prenove, vplivih na krajino ter rešitvah, ki bodo zagotovile tako donos kot ohranjanje biotske pestrosti in ustvarile kakovostno podobo kulturne krajine. S krajinskim načrtovanjem lahko saniramo degradacij v prostoru, načrtujemo in izvedemo ukrepe, ki ublažijo posledice neželenega razvoja poselitve in razpršene gradnje v prostoru. S presojo vplivov na krajino lahko strokovno podpremo odločanje o razvoju poselitve in zagotovimo skladen razvoj naselij in graditve v prostoru.
Kako beremo občinski prostorski načrt ali OPN?
Najpomembnejši napotek za raziskovanje in praktično uporabo OPN je, da je treba tekst in grafiko OPN vedno brati skupaj, tekst in grafika sta dopolnjujoči se vsebini OPN. Pogoje za rabo prostora in izvajanje posegov v prostor sestavljata tekst in grafika. Zato se branje OPN začne s tem, da poiščemo odlok o OPN za občino, ki nas zanima na spletu in natančno preberemo besedilo odloka ter si ustvarimo predstavo o celotni vsebini, grafikah in prilogah ter poiščemo tudi povezavo na digitalno obliko javno objavljenega dokumenta.
Pripravo in sprejem OPN vodi občina, OPN sprejme občinski svet z odlokom, ki je objavljen v uradnem glasilu. Na dan uveljavitve OPN občina dokument posreduje tudi ministrstvu za prostor in krajevno pristojni upravni enoti. Prebivalcem mora biti v skladu z zakonom zagotovljen vpogled v digitalno in analogno obliko dokumenta. Analogna oblika OPN je na vpogled na sedežu občine.
OPN je sestavljen iz strateškega in izvedbenega dela, ki sta predstavljena v besedi in grafiki. Tekstualni del OPN je praviloma sestavljen iz uvodnih določb, strateškega dela, izvedbenega dela in končnih določb, grafični del pa iz grafičnih prikazov strateškega in izvedbenega dela. Sestavine OPN so natančno navedene na samem začetku odloka, nekateri OPN lahko vključujejo tudi več preglednic in prilog.
Ko smo našli digitalno verzijo OPN, je naslednji korak pregled digitalne verzije OPN. Ta nam bo v veliko pomoč pri pregledovanju vsebin iz grafičnega dela OPN. Za pridobivanje informacij med pregledovanjem so pomembni grafični prikazi in legende, ki razlagajo pomen barv in drugih grafičnih simbolov na kartah.
Pregled digitalne oblike dokumenta je običajno zamudno in še kar zahtevno opravilo. Občine objavljajo OPN v različnih prostorsko informacijskih sistemih zato je branje OPN od občine do občine lahko tudi precej različna izkušnja. Posamezne občine omogočajo učinkovito sočasno pregledovanje grafičnega dela in tekstualnega dela odloka, večina sistemov zahteva preskakovanje iz grafike na besedilo na način, ki zahteva precej potrpljenja. Enotna predstavitev digitalne oblike OPN za vse občine je dostopna preko Prostorsko informacijskega sistema Ministrstva za okolje in prostor (pis.mop.gov.si), tudi ta zahteva preskakovanje iz grafike na besedilo.
Med pregledovanjem grafičnega dela OPN skušamo razumeti, kako so vsebine predstavljene in dostopne, kako se odpirajo karte, kje so legende, kako se približujejo pogledi, da vidimo parcelo, ki nas zanima in kako lahko dosežemo z našo enoto urejanja (EUP) povezane vsebine v besedilu – odloku. Sledi podroben pregled grafičnega dela OPN in orientacija, na kartah zdaj iščemo območje oziroma zemljišče, ki nas zanima. S pregledovanjem kart, se postopoma seznanimo s pomenom barv in oznak, ki določajo namensko rabo na območju in nam povedo ime enote urejanja prostora (EUP) v kateri se nahaja zemljišče ali območje, ki nas zanima. Običajno iščemo določila o namenski rabi in pogojih izvajanja posegov za določeno območje, celo za konkretno parcelo. Ko parcelo lociramo v prostoru občine, lahko že s pregledovanjem grafičnega dela pridobimo nekatere osnovne informacije, ugotovimo kakšna je namenska raba prostora in tudi kakšni so podatki o stanju prostora ter pogoji varstva narave, kulturne dediščine in podobno. Najdemo tudi oznako enote urejanja prostora v katero sodi zemljišče. Zdaj lahko v odloku poiščemo pogoje rabe in izvajanja posegov v prostor, ki veljajo za to enoto – izvemo kaj se na območju načrtuje, lahko gradi in ureja. V nadaljevanju moramo poiskati tudi vsa morebitna posebna izvedbena določila, ki podrobneje določajo pogoje izvedbe posegov v prostor na območju kot so tipologija gradnje, gostota poselitve ali tudi zaščita dreves.
Najpreprostejše je pridobivanje informacij o pogojih rabe in izvajanja posegov s pomočjo strokovnih služb občine oziroma s pomočjo »lokacijske informacije« ali »potrdila o namenski rabi«, ki ju po naročilu in plačilu upravne takse za nas pripravi občina. Lokacijska informacija je namenjena pridobitvi za graditev in izvedbo drugih del potrebnih informacij o namenski rabi in o lokacijskih ter drugih pogojih in prostorskih ukrepih, ki jih določajo občinski akti na območju. Potrdilo o namenski rabi vsebuje podatke o namenski rabi zemljišča in prepovedih, ki veljajo na območju zaradi varovanja kulturne dediščine ali zaščite pred poplavami. Branje OPN nam lahko seveda pomembno olajša tudi pomoč strokovnjaka, prostorskega načrtovalca, ki je izkušen v izdelavi in branju prostorskih aktov.
Kako ugotoviti, kdo je lastnik posamezne nepremičnine?
Parcelno številko nepremičnine je mogoče ugotoviti na portalu Atlas okolja, lahko pa tudi na Prostorskem informacijskem sistemu občin. Ko razpolagate s podatkom o parcelni številki in katastrski občini, lahko po predhodni registraciji, preko portala E-sodstvo, pridobite podatke o lastništvu predmetnih nepremičnin.
Če pa menite, da gre za nepremičnino v lasti občine ali države, lahko najprej vprašate tudi občino, če je zemljišče njihovo. To lahko storite z zahtevkom za dostop do informacij javnega značaja na podlagi Zakona o dostopu do informacij javnega značaja (več o tem si lahko ogledate na spletni strani Informacijske pooblaščenke).
Kakšne pravice ima in v katerih postopkih lahko sodeluje NVO s statusom delovanja v javnem interesu na področju urejanja prostora?
NVO s statusom delovanja v javnem interesu na področju urejanja prostora ima naslednje pravice:
je upravičena do donacij iz 0,5% dohodnine na podlagi 142. člena Zakona o dohodnini in Uredbe
o namenitvi dela dohodnine za donacijo. Po pridobitvi statusa v javnem interesu se NVO uvrsti na
poseben seznam upravičencev do donacij, ki ga za vsako leto sprejme Vlada RS. Z uvrstitvijo na ta
seznam je upravičena, da mu vsak dohodninski zavezanec nameni 0,5% svoje dohodnine s
posebno zahtevo, ki jo posreduje svojemu finančnemu uradu;
NVOji s statusom na področju varstva okolja, urejanja prostora in
varstva kulturne dediščine lahko začnejo upravni spor zoper prostorski izvedbeni akt (to so po 31.
točki 3. člena Zakona o urejanju prostora – ZureP-2 akti, s katerimi se načrtujejo prostorske
ureditve in določa izvedbena regulacija prostora), če vlagajo tožbo zaradi kršitev zakona v škodo
javnega interesa s svojega področja delovanja in če so predhodno sodelovale v postopku priprave
tega prostorskega akta s podajanjem pripomb in predlogov na razgrnjeni akt (58. člen ZUreP-2).
ima pravico do brezplačne pravne pomoči v sporih v zvezi z opravljanjem dejavnosti v javnem
interesu, po 10. členu Zakona o brezplačni pravni pomoči. V okviru brezplačne pravne pomoči
NVO lahko zaprosi predvsem za pravno svetovanje in zastopanje v postopku pred sodišči na prvi
in drugi stopnji, v zvezi z izrednimi pravnimi sredstvi, v zvezi z ustavno pritožbo in pobudo za
oceno ustavnosti, postopkom pred mednarodnimi sodišči ter kot oprostitev plačila stroškov
sodnega postopka. To pomeni, da lahko dobi brezplačnega odvetnika za zastopanje v vseh teh
postopkih. Brezplačna pravna pomoč se lahko odbori tudi za plačilo stroškov postopka (razen
sodnih taks, ki se lahko oprostijo le po Zakonu o sodnih taksah). Za brezplačno pravno pomoč se
zaprosi pri tistem sodišču, pri katerem se bo pravno sredstvo vlagalo.
ima možnost brezplačne uporabe nepremičnega premoženja v lasti države ali občine na podlagi
68. člena Zakona o stvarnem premoženju države in samoupravnih lokalnih skupnosti in Uredbe o
stvarnem premoženju države in samoupravnih lokalnih skupnosti, vendar pa mora plačevati
obratovalne stroške, stroške rednega vzdrževanja, nadomestilo za stavbno zemljišče in druge
morebitne stroške.
uživa upravičenost do višje kvote dovoljenih ur občasnega ali začasnega dela upokojencev na
podlagi 27c. člena Zakona o urejanju trga dela.
ima prednost pri javnih razpisih iz državnega proračuna, saj se pri teh razpisih upošteva status
društva, vendar to merilo ne sme presegati 20% vrednosti ostalih meril (16. člen Zakona o
nevladnih organizacijah);
če je društvo ali humanitarna organizacija, ima pravico občasno organizirati klasične igre na srečo
zaradi pridobivanja sredstev za financiranje dejavnosti, določene v njegovem splošnem aktu na
podlagi 13.člena Zakona o igrah na srečo in Uredbe o določitvi društev in neprofitnih humanitarnih
organizacij, ki smejo občasno prirejati klasične igre na srečo, in o kriterijih za občasno prirejanje
klasičnih iger na srečo;
za sistemsko financiranje NVOjev in njihovih vsebinskih mrež pa je z Zakonom o nevladnih
organizacijah vzpostavljen tudi poseben proračunski sklad, ki se bo polnil predvsem s sredstvi
preostanka od 0,5% dohodnine, ki ga zavezanci niso namenili organizacijam. Iz teh sredstev pa se
bo preko javnih razpisov financiralo projekte in programe horizontalnih mrež in regionalnih stičišč
NVO in druge projekte in programe NVOjev namenjenih izvajanju ukrepov za razvoj posameznih
področij ter razvoj NVOjev.
Kaj moram spremljati glede izdaje gradbenih dovoljenj, da se lahko vključim v postopek?
Glede odločb o zahtevi za izdajo gradbenega dovoljenja, od objave katerih teče rok za vložitev pravnih sredstev na podlagi Gradbenega zakona, je potrebno spremljati spletno mesto e-uprave. Načina, kako priti do zadevnih odločb, sta dva.
Glede na to, da je izdajatelj odločbe o zahtevi za izdajo a) gradbenega dovoljenja v integralnem postopku za objekte z vplivom na okolje in b) celovitega dovoljenja v združenem postopku za objekte državnega pomena Ministrstvo za okolje in prostor, lahko na e-upravi poiščete spletno mesto Ministrstva za okolje in prostor. V stolpcu desno zgoraj so zapisane »Javne objave organa« po opravilnih številkah. V kolikor kliknete na povezavo »Pokaži vse«, boste lahko dostopali do vseh trenutno objavljenih odločb ministrstva. Drugi način pa je dostop do Oglasne deske na e-upravi. Ko ste enkrat na tem spletnem mestu, v desnem stolpcu spodaj kot institucijo izberete Ministrstvo za okolje in prostor, in boste dostopali do enakih vsebin kot opisano zgoraj. Na tem mestu je razvidno, za kateri objekt gre, kdaj je bila odločba objavljena, opravilna številka odločbe, izdajatelj odločbe in povezava do odločbe, ki jo lahko snamete.
Pomembno je vedeti, da se te odločbe nahajajo na spletnem mestu e-uprave le v času, ko teče rok za vložitev pravnega sredstva (30 dni). Če kliknete na posamezno odločbo, je to obdobje razvidno iz podatka o datumu objave in datumu, do kdaj bo odločba objavljena (navedeno v oklepaju). Po tem času je odločba s spletnega mesta umaknjena, skupaj z vsemi podatki o njeni objavi. Za izkazovanje pravočasnosti vložitve pravnega sredstva je lahko izjemno pomembno dokazovanje dejstva, kdaj je bila odločba objavljena in kdaj se je rok za vložitev pravnega sredstva iztekel. Ker ta podatek po umiku odločbe s spletnega mesta e-uprave ni več na voljo (niti odločba sama), je način dokazovanja poteka in izteka roka za vložitev pravnega sredstva zoper odločbo ministrstva o izdaji gradbenega dovoljenja otežen. Vsled navedenega smo na Ministrstvo za okolje in prostor naslovili ponudbo s predlogom rešitve za odpravo te ovire za vložitev pravnih sredstev.